...> "(h)arotz", ostera, aotz. Zuberoako dardarkarien leuntzea eta desagertzea ikusten dugu bi hitz horietan.\nAhoskera hiztunik hiztun eta eskualderik eskualde. Egilea(k) CAMINO LERTXUNDI, Iñaki. Euskera, Euskaltzaindia 2015 (14)\n...inak euskararen erabileraren aldetik: bokalen ahoskera, dardarkariarena, hasperena, lexikoa oro har... aldatuz doaz, egungo hainbat...\n... badira adinetako euskal hiztun ipartarrak egun ere dardarkari hobikaria ahoskatzen dutenak, Hegoaldekoak balira bezala et...\n... dakigularik haur denboran lagun horrek bazekiela dardarkari hobikaria ahoskatzen eta oraino ere euskaraz ahoska dezakee...\n...r Katalunian eta Ipar Euskal Herrian hiztun gazteek dardarkari ubularra ahoskatzen dute katalanez eta euskaraz dihardutene...\n...eki oragartar batek naturaltasun osoz ahoskatzen du dardarkari hobikaria enekiko elkarrizketan Behauzen; elkarrizketan gur...\n...ti euskaraz Hego Euskal Herriko batekin diharduenean dardarkari ubularra baliatzea, garbi dakigularik haur denboran lagun h...\n...bat euskaldun ipartar adinetakok oraindik euskaraz dardarkari hobikaria ahoskatzen jarraitzea? Jokoaren teoria honetan da...\nR: dardarkari ubularra, frantsesaren eite duena, hala Ipar Euskal Herrian...\n...tifikatzen egun euskaraz diharduenean hiztun horrek dardarkari ubularra baliatzea. Badira honelako kasuak, baina baita sal...\n...zala eta badira bestalde, haur denboran euskal dardarkari hobikaria ongi ematen zuten hiztunak, ondotik frantsesaren ...\n...>inala jindioen adierazi behar du, edo dardarkariaren ahoskera hobikaria ala ubularra den, ala [R] idazten d...\n... dute katalanez eta euskaraz dihardutenean, baina dardarkari hori hobikaria da Hego Katalunian eta Hego Euskal Herrian. ...\n...gi ematen zuten hiztunak, ondotik frantsesaren dardarkari ubularra ahoskatzen ikasi dutenak; egungo egunean adinetako...\n... hobikaria ahoskatzen jarraitzea? Jokoaren teoria honetan dardarkari hobikariari halako euskal baserri kutsu zenbait itsatsiko l...\n...Orokorra eta ohikoa da herskari ahostunak eta r dardarkari bakuna txandaka agertzea; Gamizen biraldu 'bidaldu [bidali]...\n1.4.4. Herskari ahostunen eta r dardarkariaren arteko txandakatzea\n2.2. e > a dardarkari azkarraren aurrean\n-Mugagabe dardarkari eta egiazkoa: Ni Zu naiz.\nBizarra mozteko zazpi makina elektrikoak, banan-banan. Egilea(k) CONSUMER. Consumer, Eroski S. Coop. 2005 (7)\nEbakitzeko sistema: lama dardarkariak.\n... hauek: xafla birakariei eraginez batzuek eta lama dardarkariak baliatuz besteek.\n... baritonoak beren egitekoa zintzo eta dardarkari burutu zuten.\nBokal arteko kontsonante dardarkariaren erorketa\n...>batez ere, gorroto zion aitaren zirrara dardarkari eta txiolariari, inguru guztian hoska oztopatu egiten baitz...\n...> zen brontzezko soin biluzi arnaskarien eta dardarkarien nahaspila batez. Lurrunaren presioa pixka bat igo ondoren, ...\nKRITIKA. Opera. 'Norma' zoragarria. Egilea(k) BEGOÑA, Jesus Mari. Berria, Euskal Editorea SM 2018 (1)\n...>Diana Axenti mezzoak, aldiz, bere ahots dardarkari baina zuzenarekin, gustuz abestu zuen emakume inozente eta ...\nKritika. Opera. Romeo erakargarri eta sinesgarria. Egilea(k) BEGOÑA, Jesus Mari. Berria, Euskal Editorea SM 2011 (1)\n...ako, melodismo lirikoari ondo datorkion ahots garbia, dardarkaria eta kolore erakargarriz betea atera zuen.Tenorraren ezaugar...\n...z osora transmititutako bibrazioa. Langilea gainazal dardarkarian oinarritzen denean: nekea, deserosotasuna, buruko minak, su...\n... da oraindik izurrite hitza. Izango da, agian, dardarkariaren hots indartsuagatik. Ez zen atzean gelditu tuberkulosia. He...\n5. e > a dardarkari gogorraren aurrean\n...ko, Euskal Herri osoan egiten da e > a /r/ dardarkari gogorraren aurrean, baina badira mendebaleko aldaera berezi...\n...k pasatzen ere ikusi nituen. Kaleargi urdin eta dardarkariaren azpian morez tindatu ziren. Amantala askatu eta sukalderant...\nOrain 054. Viva la vida. Egilea(k) LARRINAGA LARRAZABAL, Asier. Orain, Euskal Irrati Telebista 2010 (1)\nKolore dardarkariak dira,


Consumer EROSKIko elikadura adituen erantzunak | Aldizkaria | EROSKI CONSUMER\nUrtarrilaren 1a iristen denean, gure amak fruta janez pasatzen du eguna, edo barau egiten du. Aurreko egunetan egindako gehiegikeriak berdintzeko omen da. Nik errieta egiten diot, jokabide desegokia iruditzen zaidalako. Zer-nolako kalteak ekar ditzake horrek?\nBerez, urtean egun batez barau egiteak ez du arriskurik osasunarentzat. Ez epe motzera (barau egiten den egun horretan bertan, alegia), eta ez epe luzera ere. Eta are gutxiago eguna fruta janez ematen bada. Baina bada salbuespen bat: diabetesa duten gaixoentzat arriskutsua izan daiteke barau egitea botikak hartzen ari badira gaixotasuna kontrolatzeko (intsulina, adibidez). Izan ere, baraua eta sendagaiak konbinatuta, hipogluzemia sor daiteke, eta hori larritzeko modukoa izan daiteke. Zure ama ez badago egoera horretan, lasai egon zaitezke, egun batez kaloriarik edo mantenugairik ez hartzeak -oso noizbehinka egiten bada- ez baitu eragin txarrik, gure gorputzak badaki-eta nola orekatu egoera hori. Edonola ere, ez da komeni Eguberrietan tripakada handiak egitea: gauza jakina da Eguberrietako betekada horiek areagotu egiten dutela bihotzekoak izateko arriskua (%5 ugaritzen dira Gabon garaian) eta gizendu ere egiten dutela (batez beste, kilo erdi hartzen dugu festa horietan). Hainbeste jateak, gainera, digestioa egiteko arazoak eta urdaileko gorabeherak ere eragiten ditu (astun sumatzen dugu urdaila, ondoeza izaten dugu, bihotzerrea, eta gerta daiteke goitika egitea ere).\nBederatzi hilabeteko haurtxo bat daukagu eta oraintxe hasi gara jaki solidoak ematen. Aitona-amonek izugarri atsegin dute hari janari berriak eskaintzea, eta egunotan hainbeste gauza izango direnez mahai gainean, ez dute aukera galduko. Zein izan daitezke desegokiak gure haurrarentzat?\nArriskutsuenak, zalantzarik gabe, haurra ito dezaketenak dira. Adin horretan, haurrek irents ditzakete elikagai solidoak (hortzak izan edo ez), baina zenbait elikagaik buxatu edo tapatu egin ditzakete arnasbideak: azenario gordinak, mahats ale osoek, fruitu lehorrek (kakahuetea, hurra, almendra...), gereziek, olibek, patata gisako aperitiboek eta gozokiek. Elikagai horiek saihestea komeni da haurrak hiru urte egin arte. Dena den, ez da gauza bera jaki bat eztarrian trabatzea eta itotzea. Elikagai solidoekin hasten direnean, ohikoa izaten da haurrei eztarrian trabatzea (oinez hasten direnean ohikoa izaten den bezala lurrera erortzea). Gauza normala eta espero izatekoa da. Janaria eztarrian trabatzen denean, esan nahi du erdibidean geratu dela urdailerantz zihoanean; "itotzeak", berriz, esan nahi du janaria biriketara doala. Haur bati eztarrian zerbait trabatzen zaionean, eztula egiten du, marranta edo soinu arraroak, eta, azkenerako, irentsi egiten du zatia edo bota (edo bota eta gero berriz irentsi).\nElikaduraren oinarriak: magnesioa\nGizakion gorputzean ageri diren mineraletan, magnesioa da ugarienetakoa (laugarren dago zerrenda horretan). Ehunka erreakzio biokimikotan eta sistema entzimatikotan parte hartzen du: proteinen sintesian, zelulen hazkundean, energia ekoizpenean, nerbio-funtzioan, giharren kontrolean eta beste hainbatetan. Hain da garrantzitsua, ezen gorputzak mekanismo bat baino gehiago baititu magnesio mailak egonkortzeko eta gabezia nabarmenak eragozteko (halakorik ez dute izaten osasuntsu daudenek, bai, aldiz, alkoholikoek eta gibeleko eta giltzurrunetako eritasunak dituztenek). Erraz lortzen da elikagaietatik, batez ere landare-jatorrikoetatik. Ugari izaten dute hosto berdeko berdurek, lekaleek, osoko aleek (osoko arrozak, adibidez), fruitu lehorrek eta haziek. Ikerketa askotan esan da magnesioa hartzeak murriztu egiten duela zenbait gaixotasun izateko arriskua, baina ez dago argi zerk egiten duen onura: magnesioak berak edo magnesio ugari duten elikagaiek. Magnesioa gehigarri bidez hartzeak (gaixotasun gutxi batzuetan edo egoera jakin batzuetan izan ezik) ez dio onura argirik egiten osasunari.\nProteinak eta haurren osasuna\nIkerketa bat argitaratu dute berriki Umeako Unibertsitateko Elikadura eta Nutrizio Saileko ikertzaileek (Suedia) Food & Nutrition Research aldizkarian. Haurtzaroan hartu ohi den proteina kantitate handiak haurren osasunari nola eragiten dion aztertu dute lan horrek. Ikertzaile talde horrek ikusi duenez, proteina ugari hartzea eta pisu gehiago izatea bata bestearen ondorio jotzen dituzten froga zientifikoak "sinesgarriak" dira. Garairik delikatuena, gainera, bi urte egin bitartekoa dela dirudi. Ikerketak lotura argia aurkitu du proteina ugari hartzearen eta hazkundearen artean. Animalia-jatorriko proteinek (batez ere esnekienak) eragin handiagoa dute horretan, landare-jatorrikoek baino. Egileen iritziz, proteina ugari hartzeak estimulatu egingo luke "hazkunde intsulinikoaren faktorea" (gorputz-sistema bat da, gihar-masan eta gantz-masan hazkunde azkarra eragiten duena). Baieztapen hori, dena dela, ez da ona osasunarentzat: gizentzeko arriskuari lotua dago. Hau da, zenbat eta handiagoa den hazkunde tasa, hainbat eta probabilitate gehiago gizen egoteko.\nHilabete honetako aholkua: begiratu osasunari, eta ez hainbeste pisuari\nOrain dela gutxi egin den ikerketa batek galdera egin die 50 urtetik gorako emakumeei: ea gustura ote dauden beren pisuarekin. Horien arteko %12k soilik (ia 2.000 emakumek) erantzun dute baietz. Horien pisua, batez beste, neurri normalen barrenekoa izan da, baina ez daude argalak. Zer beste ezaugarri eduki dituzte emakume horiek guztiek elkarrekin? Bada, guztiek astean bost orduz egiten dute ariketa fisikoa (300 minutu). Gainera, astean behin edo bitan pisatzen dira. Gauza jakina da estrategia hori ona dela urteetan aurre egin ahala nahi baino gehiago ez gizentzeko: gure pisua igotzen ari dela konturatzen garenean, neurriak hartzeko modua izaten dugu. Aldiz, ez badugu kontrolatzen pisua nola doan, gerta liteke, ohartzen garenerako, nekezagoa izatea egoera bideratzea (pisu gehiegi izateak areagotu egiten du lesioak izateko arriskua, eta hori eragozpen bihurtzen da behar den ariketa fisikoa egiteko).\nHirugarren ezaugarria -hau ere garrantzitsua- zera izan da: gehienek ez dute argaltzeko dietarik egin azken bost urteetan. Ikerketaren egileek oso aintzat hartzeko gomendio hau egin dute: "Begiratu osasunari, eta ez hainbeste pisuari". Osasuna ez du baskulak neurtzen, gure bizi-ohiturek baizik.\nHilabete honetako aholkua: 3 otordu edo gehiago familian\nPediatrics aldizkariak ikerketa jakingarri baten berri eman zuen 2011ko ekaineko zenbakian. Egileek esaten dutenez, astean hiru otordu edo gehiago familian egiteak %12 inguru murrizten du haurrek pisu gehiegi izateko arriskua. Ohitura horrek murriztu egiten du, halaber, haurrek elikagai ez-osasungarriak jateko duten arriskua (%20 inguru) eta elikadura arloko nahasmenduak pairatzekoa (%35 inguru). Eta elikagai osasungarriak jateko probabilitatea %24 handitzen da. 2013. urteko ekainean Journal of the Academy of Nutrition and Dietetics aldizkarian argitaratu den ikerketa batek berretsi egin du mahaian elkarrekin jatea estrategia ona dela gizentasunari aurre hartzeko. 2013ko uztailean, berriz, Tuffs-eko Medikuntza Unibertsitateko ikertzaileen lan bat agertu da Journal of Youth and Adolescence aldizkarian, eta esaten dutenez, familian jatea lagungarria izan daiteke nerabeek alkoholik, tabakorik, marihuanarik eta bestelako drogarik kontsumi ez dezaten, jokabide oldarkorrik edo bortxazkorik ager ez dezaten, eskolan emaitza hobeak atera ditzaten, eta buruko osasun-arazoek eta elikadura arloko nahasmenduek erasan ez diezaieten.\nAzken puntu horri dagokionez, Elikadura Ohituren Nahasmenduari buruzko Gida Praktikoak esaten du, adingabeetan patologia hori saiheste aldera, besteak zenbait neurrirekin batera, otorduak "familiakoekin eserita" egitea komeni dela (2009an argitaratu zuen lan hori Espainiako Osasun Ministerioak). Argi dago, beraz, familian jatea oso mesedegarria dela.


goiztiri euskaltegia: 2014/04\nIritsi da eguna, '.eus' domeinua onartu dute! ICANN erakundeak baiezkoa eman dio .eus domeinuari urtebeteko ebaluazio fasearen ondoren. Interneten euskararen eta euskal kulturaren komunitatearen domeinu izateko aurkeztu zen proiektua duela bost urte.\nDomeinuaren erabilera gizarteratu egingo da aurrerantzean eta sarean erabilgarri jarri. Hasieran, 90 aitzindarik erabili ahal izango dute domeinua sei hilabetez, modu esklusiboan. Lehen hauek ekarpen ekonomiko berezia egin beharko dute eta erreferentzialtasuna izango dute helburu. Hainbat eragilek egin ahal izango dute eskaera eta diru ekarpena bakoitzaren araberakoa izango da: norbanakoek 300 euro; euskara eta euskararen sustapenean aritzen diren erakundeek 500 euro; instituzio publikoek eta horiengandik eratorritako erakundeek, 3000 euro; eta enpresa eta hedabideek 5000 euro. Eskaera maiatzaren 30era arte egin daiteke.\nDomeinua komunitateari zabaltzeko prozesua abenduaren 3an hasiko da, Euskararen Egunarekin batera. Eskatzailea den atariak euskarazko bertsioa eduki beharko du baina ez du zertan erabat euskaraz izan. Edozein hizkuntzatako izan daiteke baina euskarazko bertsioduna, betiere. Euskal kulturari buruz aritzen diren webguneek ere .eus erabiltzeko aukera izango dute. Euskal kultura jorratu baina euskal bertsiorik ez dutenek ere izango lukete euren tartea.\nIrakurketa tailerra martxan da Beasainen\nDanele Sarriugarte idazle elgoibartarrak Igartza Sariaren bidez kaleratutako 'Erraiak' liburua izango dute hizpide Beasaingo irakurketa taldean. Maiatzaren 15ean bilera egingo da idazlearekin egingo den topaketa prestatzeko eta maiatzaren 22an bilduko dira Sarriugarterekin.\nParte hartzeko asmoa dutenek Beasaingo Udaleko Euskara eta Kultura sailarekin jarri behar dute harremanetan. Horretarako, 943 02 80 63 telefono zenbakira deitu edo e-posta bidali ebpn@beasain.net posta helbidera.\nIrakurketa taldea from goiztiriaekgoierri\n'Irakurri, gozatu, oparitu' kanpaina martxan dago Beasainen\nBeasaingo Udalak, Udal biblioteka, Mirentxu liburu denda eta Topagunearekin batera, Irakurri, gozatu eta oparitu kanpaina jarri zuen martxan pasa den apirilaren 23an, Liburuaren Nazioarteko egunean.\nUdaletik, irakurleak euskarara gerturatu nahi ditugu, euskaraz ere irakurtzeko aukera zabala dagoela ikusteko. Euskarazko kontsumoa ere bultzatu nahi dugu, bai umeena baita helduena ere. Azken batean, herritarrak euskarazko liburuak irakurtzera animatu nahi ditugu.\nEkimenaren helburuak ondorengoak dira:\n- Irakurzaletasuna sustatzea.\n- Udal liburutegiak eta herritarrak harremanetan jartzea.\n- Euskarazko literatura ezagutzea.\n- Euskal liburugintza indartzea.\nEkimenaren iraupena: apirilaren 23an jarri zen martxan eta ekainaren 30era arte iraungo du.\nNori zuzendua: Beasaingo herritar guztiek izango dute kanpainan parte hartzeko eta abantailez baliatzeko aukera.\nHiru pauso eman behar dira parte hartzeko (funtzionamendua):\n1.urratsa: IRAKURRI. Lehenengo pausoa irakurtzea da; euskaraz irakurtzea. Herritarrak Udal liburutegiko mailegu zerbitzua erabilita, bertako euskarazko liburu bat eramango du etxera irakurtzeko.\n2. urratsa: GOZATU. behin irakurrita liburutegira itzuliko du liburua eta irakurle fitxa erraz bat bete beharko du bertan (zein izan den irakurritako liburua, zer inpresio eman dion…). Fitxa hori beteta, liburutegiko arduradunak erosketa txekea emango dio irakurleari, hitzartutako liburu dendan erosteko.\n3. urratsa: OPARITU. Azken pausua, liburua oparitzea da, lagun bat, senide bati, edo norbere buruari.\nLiburutegian jasotako erosketa txekearekin %25 merkeago erosiko du norbaiti oparituko dion euskarazko liburu bat. Euskara ikasleentzat eta mintzalagunentzat erosketa txekeen balioa %50ekoa izango da.\nHileroko zozketa: Udal bibliotekan, maiatzean eta ekainean, hilabete bakoitzean liburutegian maileguan libururen bat hartu dutenen artean, 30 euroko erosketa txekeak zozkatuko dituzte.\nDidgeridooa jotzen aritu gara\nAustraliar aborigenen musika tresna da didgeridoo-a eta berari buruzkoak erakutsi zizkigun atzo Iban Nikolai musikariak. Lehenik eta behin, erakustaldia egin zigun, instrumentua pixka bat joz, eta, jarraian, bere jatorriaz, izenaren nondik norakoaz eta beste zenbait kontuz hitz egin zigun. Ondoren, instrumentua jotzeko teknikak erakutsi zizkigun eta praktikan jarri genituen didgeridoo-a hartuta. Ikasle eta herritarren artean artista ugari daudela jabetu ginen, bai horixe!\nArgazkien bilduma hemen.\n'Estatuen esku-hartzea gelditu' elkarretaratzea Ordizian\nEstatu espainiarrak azkenaldian hizkuntza-irizpideetan zein Euskara Planetan egindako esku-hartze eta errekerimenduak salatzeko eskualdeko elkarretaratzea egin genuen atzo Ordiziako plazan. 'Estatuaren esku-hartzea gelditu' lelopean, eskuak margotuta irudikatu genuen ez dugula esku-hartzerik onartzen eta geurea dela geure hizkuntza-politika erabakitzeko eskubidea.\nEstatuen esku hartzea gelditu! from goiztiriaekgoierri\nIparra-Hegoaren bertso-afariaren kronika\nDakizuen bezala, martxoko lehiaketan Iparra Hegoaren barruan egindako bertso afarirako bi txartel zozketatu genituen. Joan den ostegunean izan zen ekitaldia Segurako plazan eta euskaltegiko ikasle den Karlos Jandula joan zen bertara. Jandulak, esker onez, gau hartako kronikatxoa egin digu. Badu meritua, gainera, A1 mailako ikaslea baitugu bera. Irakurri, merezi du-eta!\nKarlosen kronika from goiztiriaekgoierri\nPozten gara ondo pasatu izanaz! Bejondeizula, Karlos, eta jarraitu horrela!\nUrte osoko soldataren zozketak badu sariduna\nAEKren soldata-errifak salgai izan dira azken hilabeteotan eta ONCEren apirilaren 3ko zozketak erabaki du sariduna zein den, 54.865 zenbakia, hain zuzen ere. Andoainen egokitu da saria eta AEKren ikasle ohi eta Mintzalagunak eskuratu du, gainera! Bejondeiola! Gozatu sariaz!\nUrte osoko sari baten zozketa (apirila) from goiztiriaekgoierri\nErrifak erosi dituzuen guztioi eskerrak eman nahi dizkizuegu zuen laguntzagatik. Ea datorren urtean Goierrin izaten dugun sariduna!\nDidgeridooari buruzko saioa izango dugu etzi\nDidgeridoo musika instrumentu aborigenari buruzko hitzaldia eta erakustaldia izango dugu etzi, 18:00etan, Beasaingo Igartza jauregian. Iban Nikolai musikari oiartzuarra izango dugu hizlari.\nDigeridoo: hitzaldia eta erakustaldia from goiztiriaekgoierri\nDidgeridooa australiar aboriginen aintzinako musika tresna da, 20.000 urtetik gora ditu. Termitek naturalki ustutako eukaliptozko enbor bat da eta putz eginez soinu sakon bat ateratzen du.\nIban Nikolaik (Donostia 1977) duela 15 urte ezagutu zuen didgeridooa Londresen. 15 maisurekin Europan zehar ikasi ondoren Australiara salto egin zuen aborigenekin didgeridooa ikastera eta 3 hilabetez beraien kultura ezagutzera. Gaur egun, ikastaroak eta kontzertuak eskaintzen ditu .\n5 CD kaleratu ditu eta Samar edo Acoustic Glorious taldeetan aritu da. Briganthya, Zea Mays, Xabi San Sebastian, Oreka TX eta beste hainbat taldeekin ere kolaboratu du.\nEstatu espainiarra hizkuntza-politikan egiten ari den esku-hartzeak eta errekerimenduak salatzeko prentsaurrekoa egin da gaur Beasaingo Igartza jauregian. Bertan bildu dira euskalgintzako eta Kontseiluko ordezkariak eta Ordizia, Beasain eta Urretxuko udaletako zenbait kide. Azpian duzue prentsaurrekoan adierazitakoa:\nEstatuen esku hartzea gelditu from goiztiriaekgoierri\nBeraz, etzi, apirilaren 9an, Ordiziako plazan, 19:00etan, elkarretaratzea egingo dugu, estatuaren esku-hartzea gelditu eta geuk erabaki behar dugula aldarrikatzeko. Euskaraz bizi nahi dugu!\nHilabete honetako galdera: Non hasi eta non amaituko da ekainaren 8an erabakitzeko eskubidearen alde egingo den giza-katea?\nSaria: 'Gure esku dago' kamiseta.\n2 olio botila (bat ekologikoa), 3 piper poto (bat ekologikoa), potxak, kardoa, borraja, orburuak, 2 zainzuri lata, tomate-pikillo saltsa (ekologikoa) eta barazki krema (ekologikoa). Kalitate oneneko produktuak dira. - See more at: http://www.guaixe.net/Albisteak.asp?IdNoticia=17798&IdHerria=16#sthash.WHvIb6xD.dpufParte hartzeko azken eguna: martxoak 30.Bidali zure erantzuna goierri@aek.org helbidera. Izen-abizenak eta telefono zenbakia zehaztu, mesedez.\nBidali zure erantzuna goierri@aek.org helbidera. Izen-abizenak eta telefono zenbakia idatzi, mesedez.\nGure ginkanan parte hartu nahi?\nHerri kirol eta ezagutza probak uztartzen dituen ginkanan parte hartu nahi al duzu? Apirilaren 30ean izango da, 18:30ean, eta Plaza Nagusian hasiko dugu lehia. Goiztiri AEK euskaltegiko ikasleek eta animatzen diren herritarrek hartuko dute parte lehiaketan, modu nahasian taldekatuta. Irabazleek saritxoa izango dute, gainera.\nGinkana kartela from goiztiriaekgoierri\nBai, parte hartu nahi al duzu, orduan? Baldintza bakarra dago: 16 urte edo gehiago izatea. Baldintza hori betetzen baduzu, eta euskaltegiko ikasleekin batera ondo pasatzeko prest bazaude, eman izena apirilaren 10erako. Izen-ematea honako toki eta moduetan egin liteke:\nOrdiziako euskaltegia (Nafarroa Beherea 1)\nBeasaingo euskaltegia (Urbiale behea,7)\nEuskal pastela eta galletak egiten ikasi dugu\nJoan den ostegunean, pastel ikastaroa egin genuen Arriarango Intxaurpe elkartean Iñaki Lopez Castañares 'Pasteles' gozogilearekin. Euskal pastela egiten irakatsi zigun elkartean bildutako 35 lagunoi. Galletak ere egin zituen euskal pastelarentzat egindako orea aprobetxatuz.\nGuztiok adi-adi jarraitu genituen pauso guztiak eta baita oharrak hartu ere. Amaieran, euskal pastela eta galletak dastatu genituen giro ederrean eta kontu kontari aritu ginen elkarrekin.Orain etxean jarri behar praktikan, ea zer moduzkoak ateratzen diren!\n'Irakurri, gozatu, oparitu' kanpaina martxan dago ...\n'Estatuen esku-hartzea gelditu' elkarretaratzea Or...


LGTBIQA+ errealitateak mundu zientifiko-teknikoan: zapalkuntzak eta erresistentziak - Ingeniería Sin Fronteras\nLGTBIQA+ errealitateak mundu zientifiko-teknikoan: zapalkuntzak eta erresistentziak\nHainbat ikerketek LGTBI komunitateak zientzia, teknologia eta berrikuntza arloetan jasaten duen presentzia urriari buruz hitz egiten digute. Horri gehitzen badiogu praktika zientifikoan heteroarauak zapalkuntzak arrazionalizatzeko eta naturalizatzeko duen gaitasuna, gune seguruak sortzeko eta errealitateari bere konplexutasun osoan eta aniztasunez heltzeko gai ez den sektore baten aurrean gaudela ikusiko dugu. Diagnostiko hori abiapuntutzat hartuz jaio da PRISMA, Asociación para la Diversidad Afectivo-sexual y de Género en Ciencia, Tecnología e Innovación, diskurtso LGTBfobikoak desarmatzeko eta Zientzian espazio inklusiboak sortzeko lan egiten duena.\nPRISMAren eskutik, hurrengo Aktibisten Eskolan, zientzia arloan aniztasun afektibo-sexuala eta generokoa zein egoeratan dauden aztertuko dugu. Gure esperientzietan oinarrituko gara zapalkuntzak izendatzeko eta ezagutzera emateko komunitate zientifikoak LGTBIQA+ komunitatearen kontrako bazterketak ekiditeko egindako ekintzak adibide hartuz. PRISMA elkartetik egiten dituzten analisietan eta proposamenetan sakontzeko, gurekin egongo da Javier Armentia, dibulgatzaile zientifikoa eta Iruñeko Planetarioko zuzendaria. Interesa baldin baduzu taldean gai honen inguruan hausnartzeko eta PRISMA kolektiboaren lana eta aurrerapenak ezagutzeko, hurrengo azaroaren 28ko saiora gonbidatzen zaituztegu.\nIngeniaritza Eskola, P1G1 gela\nLa entrada LGTBIQA+ errealitateak mundu zientifiko-teknikoan: zapalkuntzak eta erresistentziak aparece primero en ISF Euskadi.


Azaroan hondakin organikoak biltzen hasiko da Ondarroako Udala\nHemen zaude:Hasiera»Ingurumena»Azaroan hondakin organikoak biltzen hasiko da Ondarroako Udala\nOndarroako Udala 2017-11-07 Ingurumena\nAzarotik aurrera hondakin organikoak biltzeko edukiontziak jarriko ditu Ondarroako Udalak eta Lea-Artibaiko Amankomunazgoak, herritar guztiek hondakin organikoak birziklatzeko aukera izan dezaten. Orain arte erabili dugun edukiontzi grisa bi edukiontzirekin ordezkatuko da, errefusaren edukiontzia eta hondakin organikoak biltzeko edukiontzia. Sistema berriak gainera, gure eskualdeko ezaugarriak aintzat hartu eta hondakin landare eta animalia hondakinak bilduko ditu. Lea-Artibaikoa izango da bi hondakin organikoak biltzen dituen Bizkaiko eskualde bakarra. Hondakinen bilketan urrats berri bat eman da Ondarroan ere, sistema berri honekin hondakin gehiago bereizi eta birziklatuko delako.\nOrain arte, sistema berriaren funtzionamenduaren inguruko azalpenak emateko eta herritarrek izan ditzaketen zalantzak argitzeko auzo batzarrak antolatu ditu Ondarroako Udalak. Orain sistema berria martxan jartzearekin batera, Lea-Artibaiko Amankomunazgoak hezitzaile batzuk izendatu ditu etxez etxe herritar guztiei funtzionamendu berria azaltzeko.\nUdalarentzat garrantzitsua da herritarrek sistema berria ondo ulertzea eta horregatik beharrezkoak diren bilerak egiteko prest dago. ‘Ondarroan %30a baino ez dugu gaika biltzen kopurua azken urteetan igo bada ere, oraindik lortu behar ditugun helburuetatik urrun gaude’ azaldu du Zunbeltz Bedialauneta herriko alkateak. Udalak funtzionamendu aldaketa honekin gaika jasotako hondakinen kopurua %70era igotzea espero du.


Tristuraren lainopean, Udaberriaren zain! –\nTristeziaren lainopean gabiltza gutxiz gehienok hilabeteko etxealdia igaro ondotik, egoerak iraungo duela jakinik, eta zenbat luzatuko den ez dakigula. Natura dabil bakarrik betiko antzera: zuhaitzak loretan, zelaiak ere bai, basoak ederrak…\nArg: Pete (Flickr)\nBadakigu batzuk aspalditik bizi direla behe-laino itxi-itxiko egoeran, mila miseria tarteko: langabezia, seme-alabak arazoak eskolan, kalean, genero indarkeria…; aspalditik, ostarte gutxiko laino itxian murgildurik. Neguan.\nAskori, ordea, aldi honetan sartu zaizkigu laino boladak garunean, gorputz-junturetan. Udaberrian udazkena!\nOsasunaren kezkak, lehenik. Inguruko norbait, edo norbera, osasun pattalaldian, eta arazoak hurbilenen berotasuna jasotzeko edo emateko. Norberaren osasunaren beldurra, maite dituzun pertsonena. Udazkena bihotzean!\nHeriotza tristeak zahar-etxeetan eta. Gaixoen artan dabiltzanak egun luze eta astunetan katramilaturik, akiturik eta amorraturik aldi berean, hitz ederrak bai, eta txalo batzuk ere, baina benetako laguntzarik ezean, sarri askotan. Udazken-neguan udaberrian!\nLanaren eta diru-iturriaren arrangura, bigarrenik. Aldi baterako erregulazioan direnena, diru-sarrerarik gabeko autonomoena, eta denok ere, murrizketen beldurrez, prekariotasunean edo eskasien aroan sartzear bezala, etorkizunaren zalantzaren laino mardula dugula aurrean, dorpea, astuna, ostarte zirrikitu gutxikoa.\nAurrez pentsatuak genituen ilusiotxoak bete ezinaren tristezia, hirugarrenik. Harako kontzertu, horrako ekitaldi, honako bidaia; harako plan polita, ostarte sortzailea histu izanak eragindako behe-lainoa, lanbroa, gandua!\nLanbropean geure baitara bildurik, gure bizi-indar eta itxaropen eta harreman benetakoak zein diren hausnartzera etorririk, funtsezkoena nabarmentzera, atxikitzera.\nEgoera zenbat luzatuko den ezjakinean. Lanbroa garbitu eta ostarteak hedatzean, zer etorriko den, zer ekarriko dugun ezin sumaturik, funtsezkoenera bildurik. Hedadura aurrerago, egun bildurik geure baitara, tristuraren lainoa nagusi dugula! Udaberriaren zain!\n2 pentsamendu “Tristuraren lainopean, Udaberriaren zain!”-ri buruz\nBenat Castorene 2020-04-20 11:20\nTestu ederra Pako, beste angulu batetik, poetikoago batetik, ezagut arazten zaituena.\n« Lanbropean geure baitara bildurik, gure bizi-indar eta itxaropen eta harreman benetakoak zein diren hausnartzera etorririk, funtsezkoena nabarmentzera, atxikitzera »\nBai hori bera egin behar nuke bainan justuki bildtasun hura zaila zait aurreko bizitza normalean agitazioan edo ezinegonkerian sobera ohituak izanez gero.\nPatxi 2020-04-20 12:04


Aizarna.com :: Aizarnako ikasle txikien lanak\nAizarnako ikasle txikien lanak\nEskola txikien elkarteak duen aldizkari baterako egin zuten Aizarnako ikasleak lan txiki hau. Bolibiatik etorri eta Herriko eskolan ikasketak egiten hasi den mutiko bateri egindako elkarrizketa polit bat da idatzi dutena.\nUrte bat edo beste pasatu da elkarrizketa hau argitaratu zutela eta argazki bat ere badu berekin, gaur egun argazkian azaltzen diren denak lehen mailako ikasketak amaitu ondoren, ez dira eskola honetan ibiliko, baina bertan biziko dira seguru asko..\nNahiz eta bertako ikastolan jarraitu edo beste herri batera irten ikasketak egitera, argazkia eta egin zuten lan hau gogoratzeko kopia bat azaltzen dut orri honetan, bertatik begirada bat egin ahal izateko.\nGurasoak, edo argazkian azaltzen diren ikasleak urte haiek gogoratuaz gozatzeko.\nAizarnako Eskola bertako ikasleez osaturik egon da beti. Txiki-txikitatik guztiek elkar ezagutzen dugu. Guztiak Aizarnan jaioak gara eta gure familiak ere elkar ezagutzen dute. Ikasturte honetan ikaskide berri bat etorri da eskolara. Urduritasun eta jakinminarekin jaso genuen albistea. Ezagutzen ez genuen ikasle berri bat baitzetorren eskolara.\nCarlos deitzen da gure lagun berrria eta 6 urte ditu.Boliviatik etorri da eta ez daki Euskaraz hitzegiten. Orain pixka bat ikasi du. Bolivia eta Aizarna arteko ezberdintasunak ezagutzeko elkarrizketa bat egin diogu Carlosi. Erderaz egin dugu berak ulertzeko eta gero guk Euskarara itzuli dugu.\n1.- Nola du izena zu bizi zinen herriak ? La Colorada.\n2.- Aizarna baino handiagoa al da? Bai handiagoa da.\n3.- Non bizi zinen baserrian edo etxe batean? Etxe batean.\n4.- Nolakoak dira bertako etxeak? Aizarnakoak baino altuagoak, 3 pisu dituzte.\n5.- Ze ezberdintasun dago Bolivian zeneukan etxearen eta Aizarnako etxearen artean? Hemengoa handiagoa da,hemengoak bi pisu ditu baina hangoak patio handiagoa zuen.\n6.- Zenbat pertsona bizi zineten zure etxean? Gure etxean 15 ginen eta nire amona kokoteraino zegoen.\n7.- Nolako janaria jaten da Bolivian? Kafea eta gozoak (“dulces”) buztinezko ontzitan.\n8.-Nolako klima egiten du zure herrian? Bero haundia egiten du eta hemen baino euri gehiago. Baina ez du inoiz elurrik egiten.\n9.- Nola deitzen da Boliviako haurtzaindegia? Zenbat urterekin hasi zinen bertan eta zenbat urterekin amaitu zenuen?. Fuente De Saber deitzen da.Lau urterekin hasi nintzen eta sei urterekin amaitu nuen.\n10- Zenbat ume zineten eskolan? Hemen baino askoz gehiago.\n11.- Polita zen zure eskola? Hemengoa baino haundiagoa, lur gehiago zuen inguruan.\n12.- Zertara jolasten zenuen zure lagunekin? Ezkutaketan, futbolean, “Carrusel que da vueltas”...\n13.- Zein da Bolivian gehien erabiltzen den garraiobidea? Mikrobusa.\n14.- Zer ikusten zenuten telebistan? Marrazki bizidunak.\n15.- Zure lurraldean diru gutxi dago? Bai gutxi. Peso bat 15 zentimo dira.\n16.- Zertan egiten zuen lan zure aitak Bolivian ? Mikrobusa gidatzen zuen.\n17.- Zoriontsua zinen Bolivian? Bai. Baino han ez dago hondartzarik. Han igerilekuak ditugu.\nEgileak: Aizarnako herri eskola 1. eta 3. mailak\n"TXIKIPRESS" ALDIZKARIAK ARGITARATUA


Vitoria-Gasteizko Udalaren web-orria - Orain arte gurean inoiz ikusi ez diren orkideen 4 espezie aurkitu dira udalerrian\n2020ko ekainaren 5ean\nHorien artean, Araban lehen aldiz identifikatu den Himantoglossum robertianum espeziea dago.\n2013. urtean hasi zen Gasteizen orkideen ikerketa Herritarren Zientziaren Programaren barruan. Hirian martxan jarritako lehen programa izan zen, Olarizuko Lorategi Botanikoak, Eraztun Berdea eta Biodibertsitatearen atalak eta IGIk sustatutako hau. Geroztik, 80 pertsona baino gehiagok parte hartu du, hiri barneko zein inguruko parkeetan, edota udalerriko Interes Komunitarioko Habitatetan dauden orkideen populazioak ezagutzeko helburuarekin.\nEspainiako Sociedad Española de Biología de la Conservación de Plantas (SEBICOP) elkarteak emaitza horiek kontatu ditu bere “Biodibertsitate egutegian”, ekaineko atalean. Horri buruzko artikulu osoa(Beste leiho batean irekiko da) SEBICOPen webgunean dago.


Gilen Gellonekoa - Wikipedia, entziklopedia askea.\nGilen Gellonekoa edo Gilen Akitaniakoa (iparraldeko Frantzia, c. 755 - Gellone?, 812 edo 814ko maiatzaren 28a) Tolosako kondea izan zen 790-811 bitartean. Autungo kondearen semea eta Karlomagnoren lehengusua izan zen.\nezezaguna, 750 (egutegi gregorianoa)\nSaint-Guilhem-le-Désert, 812ko maiatzaren 28a (61/62 urte)\nBernard of Septimania (en)\nTeodoric III d'Autun (en)\nAdalhelm of Autun (en)\nTeuduí d'Autun (en)\n781etik aurrera Luis I.a Errukitsuaren tutorea izan zen. Tolosako konderria Septimania eta Gothiarantz hedatzen zen Pirinioen hegoaldean, hurrengo urteetan frankoen esku eroriko zirenak. Duke titulua zeraman orduan, baina baita mugako lurrak gobernatzeko markes titulua ere. 785ean Girona eta Gotiako beste toki batzuk konkistatzen lagundu zuen.\n788an Chorso kondea Tolosako konde kargutik kendu zuen Karlomagnok, Adalriko Gaskoiniakoak harrapatu ondoren askatzeko baldintzak "umiliagarriak" zirela iritzita. Karlomagnok, orduan, konderriaren gobernu zuzena Gileni eman zion. 791n baskoien aurka borrokatu eta menderatu egin zituen. 793an arabiarrek garaitu zuten Orbièun, baina hauek Sardiniarantz erretiratu behar izan zuten. Ziur aski, Ludovico Pio gaztea babestuz gidatu zuen egungo Kataluniarako espedizioa, eta 801ean Bartzelona konkistatu zuen. Horretarako Ademar Narbonakoaren eta baskoien laguntza izan zuen.\n804an, Anianeko monasteriora erretiratu zen, eta handik, 806an, beste monje batzuekin irten zen Saint-Guilhem-le-Désert herrian Gelloneko monasterioa sortzeko. 812 edo 814ko maiatzaren 18an hil zen eta santu bezala gurtu zuten.\n↑ (Frantsesez) Langlois, Gauthier. (2019). «Aux origines de la chanson de geste Guillaume d’Orange : traditions historiques et légendaires musulmanes et chrétiennes autour de la razzia sarrasine de 793 en Languedoc» Les rapports entre les religions, dans le Midi, des origines à nos jours, Actes du 63e Congrès de la Fédération historique Midi-Pyrénées - Castres 2017: 77-93..\nWikimedia Commonsen badira fitxategi gehiago, gai hau dutenak: Gilen Gellonekoa\nAzken aldaketa 5 abendua 2019(e)an, 12:21(e)tan\nOrriaren azken aldaketa: 5 abendua 2019, 12:21.


Haurrentzako tailerrak Lizeoan - Goierriko Hitza : Goierriko Hitza\nHaurrentzako tailerrak Lizeoan\nUrretxuko eta Zumarragako Udalek antolatuta, 11 urte bitarteko haurrentzako tailerrak egiten ari dira egunotan Lizeoan. Arratsaldean 16:30etik 18:30era irekiko dute. Bihar azkeneko eguna izango da, eta goizez eta arratsaldez egongo\nUrretxuko eta Zumarragako Udalek antolatuta, 11 urte bitarteko haurrentzako tailerrak egiten ari dira egunotan Lizeoan. Arratsaldean 16:30etik 18:30era irekiko dute. Bihar azkeneko eguna izango da, eta goizez eta arratsaldez egongo da irekita: 11:00eatatik 13:00etara eta 16:30etik 18:30era. Sarrerak 2,5 euro balio du.\nHainbat txoko daude haurrek jolasteko: futbolina, pin-pon mahaia, puzgarriak… Eskulanak egiteko aukera ere badute. Horretarako, berrerabilitako materiala erabiltzen dute. Gaur, esaterako, Gabonetako pinuak egin dituzte komuneko paperaren tuboari gometxak itsatsita. Txikienentzat, berriz, margotzeko txokoa jarri dute.\nEmakumeon kontrako indarkeriaren aurkako nazioarteko eguna\n“Salba ditzagun sentsazioak, ilusioa, kalez kale ibiltzeko gogoa eta ohitura onak. Galzorian, salba dezagun merkataritza, erosi tokiko saltokietan”


Lehenbiziko mendeetako testuek aditzera ematen digutenez, kristauen bizimoduak eta jokabideak erakarririk sartzen zen jendea komunitateetan, eta orduan prozesu bat hasten zuten Jesusen hitzei eta adibideari jarraikiz ohiturak eta bizimodua bereganatzeko. Horrek nortasun bat ematen zien, berritasun handia Erromako Inperioaren hiri eta herrietako bizitzan: txiki eta behartsuenganako jarrera eta jokabidea (alargun, haur, umezurtz, esklabo, atzerritar eta presoekin) eta diruaren erabilera (ondasunak konpartitzeko modua eta limosna).\nEzbaian dago jokabide haiek kontrakulturalak ziren edo ez ziren, eta nolako eragina izan zuten. Egia da esklabotzak bere horretan jarraitu zuela, eta IV. mendera arte ez zutela salatu sistema hura; izan ere, lehenbiziko kristau elkarteetako kideak ez zeuden elitean eta ez zuten botererik legeak aldatzeko. Baina ukaezina da kristauek giza duintasunaren ideia zabaldu zutela eta pertsonen arteko eta taldeen arteko harremanei buruzko sentsibilitate moral berria sortu zutela. Jokabide haiek Inperioaren toki askotan errotu ziren, eta, sinesmenen “kanon” bakar bat ez bazegoen ere, jokabide batzuk oso zabalduak zeuden, baita desberdintasunak eta pluraltasuna ere, aszetikaren aspektu batzuetan batik bat. Hain zuzen ere, II. mendean, horiek zirela-eta, kristau identitatea desegiteko arriskuan egon zen.


Termometroak 40 gradutara iritsiko dira eguaztenean - Debagoiena - Goiena.eus\nTermometroak 40 gradutara iritsiko dira eguaztenean\nMaite Txintxurreta 2016-09-06 17:45\nEuskalmet meteorologia agentziak tenperatura gorakada iragarri du eguaztenerako. Bero handia espero dute, eta "Euskadiko punturen batean irailean izan diren tenperatura maximoen efemerideak edo erregistroak gaindi daitezke", ohartarazi dutenez.\nAfrikatik datorren aire masa beroaren eraginez, termometroak 40 graduraino irits daitezke bihar, eguaztena, irailak 7. Hala, Tenperaturak 35 eta 40 gradu artekoak izango dira egunaren lehen erdian.\nAurtengo irailaren 3an Arabako zenbait estazio meteorologikotan tenperatura altuen errekorra izan zen; hala, esaterako, Arkauten 37 gradutara iritsi ziren, orain arte iraileko hilabetean izandako tenperaturarik altuena.\nDena den, Euskalmetetik azaldu dute biharko espero diren tenperatura maximoak aldatu egin daitezkeela hainbat faktoreren ondorioz, hala nola; hego haizearen intentsitatea, hego haizearen iraupena eta ipar-mendebaldeko haizea iristen eta zabaltzen den ordua.\nArratsalde partean jaitsiera\nGoizean eta eguerdi aldean bero handia egingo duen arren, arratsalderako giroa freskatu egingo da eta tenperaturak "nabarmen" jaitsiko dira 14:00etatik edo 15:00etatik aurrera.


2.2. Agian, Barojarengan interesatzen zaiguna ez da, hain zuzen, berak Euskal Herriaz eta euskal bizitzaz gorde zuen eritzia, ez eta haren mundu-ikuskera edo ideologia ere. Honeta, Barojarekin bat etortzea ez etortzea bezain bidezkoa dugu, jakina. Bestalde, Barojaren eritziz bestekoak berekoak baino gehiago omen dira, eritziak inoiz kontatzerik balego.\nNolanahi ere, eritzi bereko ala besteko, inork uka ezin lezakeena zera da. Barojak zeukan narratzaile-sen zorrotz eta argia: honen arabera, berak bizi, ikusi edo amesten zuen guztia, narraketa bihurtzen zen. Horretan, hots, errealitatea nobeleskoki, narrtiboki esan eta erakusteko trebetasun honetan dugu Pio Baroja maisu ukaezin eta paregabea.\nBarojaren maisutza honetatik asko eta asko ikas dezakete gaurko euskal nobelagileek. Adibidez, epikotasuna, hots, errealitatearen eta literaturaren arteko harremanak epikoki begiratzeko trebetasuna: abentura bailitzan begiratzen da bizia, eta abentura, literatur bihur daiteke, eta bihurtzen da benetan.\nNobelagilerik haundienen kasuan bezala, fikzio, abentura bihurtzen da Barojak ukitzen duen guzti: gauzak eta gizakiak, tokiak eta gertakariak, paisajeak eta gizarte-giroak. Horretan dago benetako narratzailearen bizia: historiak kontatzean: bizi ahal izateko, hain zuzen, ez bakarrik idazle denez, baizik eta gizaki denez. Gauza bera zen, Brojarengan, bizitzea eta idaztea, bizitzea eta kontatzea. Eta konta-jario ezin-itzali hori eten zitzaionean, orduan bertan gertatu zen Barojaren benetako hiltzea.\nBaina berak asmatu eta sorrerazitako mundu nobeleskoa –pertsonaiak nahiz abenturak- zutik dago eta osorik, eta haren indarraren argitan berpiz daiteke euskal nobelagintzaren ibilbide berria.


China Daily-k elkartea garatzen ari den ekimenen berri eman du\nBeste behin, Bizkaia Talentek nazioarteko hedabide baten interesa piztu du. Kasu honetan, China Daily kazetarena, Txinan ingelesez idatzirikoen artean gehien banatzen denarena (900.000 ale egunero, eta horietatik bi heren Txinatik kanpoko 150 herrialdetan baino gehiagotan). Egunkariaren ingelesezko atari digitala, gainera, herrialde osoko garrantzitsuena da (30 webgune subsidiario ditu, eta 300 kanal zazpi webgunez osaturiko talde batean; 31 milioi bisita baino gehiago, zeinetatik % 60 atzerritik egiten diren).\nHedabide txinatarrak Bizkaia Talentek talentua erakartzeko egiten duen lana nabarmendu du, bai eta Bizkaiak bertara etortzeko apustua egiten duten goi-mailako prestakuntzadun profesionalei eskaintzen dizkien zerga-abantailak ere: 6 urtez gozatzen dituzte Euskadiko erakunde batean lanean hasten direnetik, eta, kasurik onenean, % 35eko kenkariak izan ditzakete.\nIzan ere, Bizkaia Talentek urteak daramatza talentua berreskuratzen eta erakartzen, bereziki euskal herritarren kopurua esanguratsua den herrialdeetan. Elkartearen ekimenen nazioarteko oihartzun gero eta handiagoaren beste erakusgarri bat, hedabide britainiar, alemaniar eta italiarrek, besteak beste, jaso ondoren.\n>> IRAKURRI HEMEN OSORIK CHINA DAILYKO ARTIKULUA <<


Aldundiak 60 plazako Enplegu Publikorako Eskaintza berria onartu du 2018rako Gizarte Urgazpenerako Foru Erakundean - Área de prensa - Bizkaia.eus\nAldundiak 60 plazako Enplegu Publikorako Eskaintza berria onartu du 2018rako Gizarte Urgazpenerako Foru Erakundean\n2018(e)ko azaroaren 23(a) 10:15\nGizarteratzeko goi mailako teknikariaren 39 plaza, gizarte hezitzailearen 18 plaza, fisioterapeutaren 2 plaza eta goi mailako teknikariaren plaza 1 irtengo dira Enplegu Publikorako Eskaintzara. 37 plaza eskaintza librekoak izango dira eta 23 barne sustapenerako izango dira. Bost plaza desgaitasuna duten pertsonentzako erreserbatuta egongo dira. Foru erakundeak GUFEn azken hiru urteetan onartu duen enplegurako hirugarren deialdi publikoa da. 2016., 2017. eta 2018. urteei dagozkienak dira eta guztira 247 plaza eskaini dira.\nBizkaiko Foru Aldundiko Gizarte Ekintza Sailak 2018rako Enplegu Publikorako Eskaintzaren deialdia onartu du. Bertan, hirurogei (60) plaza eskainiko dira guztira: eskaintza libreko hogeita hamazazpi (37) plaza eta barne sustapenerako hogeita hiru (23) plaza. Hori, bat dator bere birjartze-tasaren % 100arekin.\nEstatuko Aurrekontu Orokorrei buruzko Legean ezarritako legezko mugak errespetatuz, 2018rako Enplegu Publikorako Eskaintzak GUFEn, funtsean, enplegu denborazkotasuna murriztea du helburu kategoria profesional ezberdinetan egonkortasun handiagoa lortzearen bidez, arreta berezia jarriz arreta zuzeneko plazei. Horretaz gain, desgaitasuna duten pertsonak ere jasoko dira erreserba-txandaren barruan.\nEskainiko diren plaza guztietatik, 39 gizarteratzeko goi mailako teknikarienak izango dira (horietatik 16 barne sustapenerako txandarako erreserbatzen dira). Bestalde, goi mailako teknikariaren plaza bat eskainiko da.\n18 plaza gizarte hezitzailearenak izango dira; horietatik sei barne sustapenerako txandarako erreserbatuko dira. Fisioterapeutaren bi plaza ere eskainiko dira; horietako bat barne sustapenerako txandarako erreserbatuko da.\nGainera, bost plaza (guztizko eskaintzaren % 7ari dagozkionak) gutxienez % 33ko desgaitasuna duten pertsonek betetzeko erreserbatu dira, betiere, aipaturiko desgaitasun gradua egiaztatzen badute eta hautatze-probak gainditzen badituzte.


Jolas proposamena: PAPER ZAHARRAK BERRI – Guraso.eus\nJolas proposamena: PAPER ZAHARRAK BERRI\nGoiena 2017-12-07 2017-12-07 AISIALDIA, Eskulanak, Jolasak No Comments\nHerri eta hiriak haurrenak ere badirela aldarrikatzeko sortu zuen Txatxilipurdi elkarteak kalekantoi jolas bilduma. Bertatik ekarri dugu jolas proposamen hau. Paper zaharrak berri\nForma desberdinetan moztuko ditugu paperak: triangelu handi bat, triangelu txiki bat, karratu handi bat, karratu txiki bat, tamaina desberdinetako laukizuzenak, borobilak, obaloak … forma hauek erabiliz irudiak egingo ditugu! Zer egin dugun asmatu behar du ondokoak. Gure artean probak jarri ditzakegu: “osatu itsasontzi bat”.\nDenon artean irudi bat osatuz joan gaitezke, gero eta handiagoa eta baita istorio bat ere!\nArgazkietan: Otxandioko ludotekako haur eta hezitzaileekin egin genuen jolasa, ludotekan eta edozein etxeetan ere paper zahar asko pilatzen zaizkigu askotan. Hauekin jolasteko modua asmatu genuen.\nMaterialak berrerabiliz sormena lantzea.\n← ETIKETEN AZOKA\n“Nire ikastetxean neska musulman batzuek ez dute dutxatu nahi hezkuntza fisikoaren ostean”. Irakasle batzuen gogoetak →


Hupi, laguntzaile birtualak eta adimen artifiziala negozioen zerbitzura - SPRI\nIpar Euskal Herrian eta Donostian egoitza duen enpresa hau erreferente bat da erakundeei erabakiak hartzen laguntzen dieten laguntzaile-birtualen garapenean\nRomain Roquefère eta Vincent Moreno, Hupiren sortzaileak, zuzendariak eta bazkideak, enpresaren aurkezpen batean\nNegozioetara bideratutako laguntzaile birtualen garapenean espezializatutako Hupi euskal konpainia 2014an eratu zen Bidarten. Industria-sektorean adimen artifiziala erabiltzea oso ohikoa ez zen garai horretan, Hupik dagoeneko aztertzen eta garatzen zituen informazio-azterketan oinarritutako ‘big data’ soluzioak. 2017an BIND 4.0 programaren lehen edizioan parte hartu ondoren, arduradunek Hupi Ibérica S.L.U. sortzea erabaki zuten, SPRIren eta BIC Gipuzkoaren laguntzarekin, egoitza Donostian izanik. Konpainiako arduradunek aitortu dutenez, ordutik “egunero bizi eta lan egiten dugu mugaz gaindiko jarduerekin. Izugarri gustatzen zaigu Hegoaldera etortzea. Izan ere, euskal enpresatzat hartzen dugu geure burua”. Romain Roquefère eta Vincent Moreno Hupiren sortzaile, zuzendari eta bazkideekin hitz egin dugu.\nZer aplikazio dituzte laguntzaile birtualek enpresetan?\nLaguntzaile birtualek laguntza operatiboa ematen diete egunero erabaki konplexuak eta azkarrak hartu behar dituzten profesionalei. Gure laguntzaile birtualek gomendioak ematen dituzte modu autonomoan eta denbora errealean. Enpresetan erabakiak hartzeko prozesua ordezkatzeko eta automatizatzeko modu bat da hau, azken erabakia giza-adimenaren esku utzita. Gure telefono adimendunetan gero eta gehiago ikusten ditugu laguntzaile birtual horiek, adibidez, jatetxerik onena zein den gomendatuz edo gure agenda kontsultatuz. Gure laguntzaile birtualek gauza bera egiten dute, konplexutasun hori prozesatzen dute iradokizunak emateko, baina kasu honetan testuinguru komertzial eta operatiboetan laguntzen dituzte profesionalak.\nAzaldu ditzakezue zuen soluzioen adibide batzuk?\nGaur egun, 40 bezero baino gehiago ditugu (Safran Helicopter Engines, Mondragon, Enedis, Seinsa, DBus, Garita, etab.) eta 20 laguntzaile birtual baino gehiago garapen prozesuan. Beraz, garatzen ditugun produktuak merkatuetatik eta negozioaren beharretatik oso hurbil daude. Adibidez, laguntzaile birtualek gomendioak proposatzen dituzte txanda bakoitzean hurrengo 7 egunetan zer fabrikazio-agindu prozesatu behar diren jakiteko, izakinak handitu gabe egin beharreko eskaerak minimizatzeko. Beste laguntzaile birtual bat dugu, makina-erremintaren mantentze-lanak planifikatzeko gomendioak ematen dituena, linearen geldialdiak eta piezen akatsak murrizteko. Beste adibide bat laguntzaile birtual bat da, garraio-operadore bati hainbat bidalketa biltzen laguntze duena, egindako kilometroak murrizteko, bezeroen asetasunean eragin gabe.\nGure bezeroek aginte-koadroen bidez beren jarduerak eta funtsezko metrikak ulertu nahi dituzte, baina ez dute denbora asko eman nahi hamarnaka aginte-koadro aztertzen zer egin erabakitzeko, batez ere, azterketa hori gertaeren ondoren egiten delako. Konponbide operatiboak bilatzen ari dira, momentuan, iradokizunak, proposamenak eta alertak denbora errealean emateko, egungo errealitatean oinarrituta.\nZein faseri heldu behar zaio laguntzaile birtual bat garatzerakoan?\nArintasuna bermatzeko azkar lan egiten badugu ere, gure metodologia propioa dugu. Lehenengo fasea, garrantzitsuena, erabileraren kasua eta laguntzaile birtual baten bidez konpondu beharreko enpresa-arazoa oso ondo definitzea da. Gero, dauden sistemetatik gure eredu matematikoek erabileraren kasuari erantzuteko behar ditugun datuak biltzen ditugu. Nahiago dugu pragmatikoak izan eta eskura ditugun datuekin lor ditzakegun emaitzak ikusi. Gehienetan, datu horiek balioa sortzeko bezain onak dira. Soluzioa inplementatu ondoren soilik identifikatzen dugu IoT gailuen bidez edo beste ingurumen-datu batzuen bidez (sateliteko irudiak, adibidez) datu gehiago sartzea erabilgarria den ala ez. Hirugarren fasean, modelo matematikoak garatu genituen (ikaskuntza automatikoa eta ikerketa operatiboa). Berriro ere, nahiago dugu oso pragmatikoak izan eta erronka teknikoei irtenbidea aurkitu aurre egiten goazen heinean, egingarritasun-azterketak egin beharrean. Gainera, gure erabiltzaileak prozesu horretan inplikatzen ditugu, haiekin eta haientzat diseinatutako zerbait inplementatzen dugula ziurtatzeko.\nZein dira laguntzaile birtuala garatzeko erronka nagusiak?\nLaguntzaile birtual bat ezartzearekin lotutako erronka asko daude. Teknologiarekin, zientziekin eta matematikekin lotutakoak dira burura etor daitezkeen lehenengoak. Baina guretzat interesgarrienak eta liluragarrienak enpresen eraldaketa digitalarekin lotutakoak dira. Nola industria-enpresek sistema horiek hartzen dituzten eta beren erakundeak, prozesuak eta balio-katea berrikusten dituzten, haien onura osoa lortzeko. Hupin gehien gustatzen zaigunaren zati bat dela uste dut, hau da, aldaketa bultzatzea eta gure tokiko enpresentzat lehia-gune berriak irekitzea.\nZein negozio motara zuzentzen zarete?\nKontzeptualki, adimen artifiziala edozein negozio eta jardueratan aplika daiteke. Hupi lau sektore handitan ari da garatzen: industria, energia, ura eta garraioa. Gure bezero gehienak sektore horien parte dira. 2020tik ikertzen ari gara, osasun- eta gizarte-laguntzaren sektoreetan sartzeko. Adimen artifiziala pertsonen bizitza eta osasuna hobetzeko baliatzeko modu asko daude: gaixotasun kronikoak prebenitzea, etxean arreta hobea ematea… Hori garrantzitsua da guretzat, ez bakarrik enpresa gisa, baita Euskal Herriko herritar gisa ere.\nZein hizkuntzatan garatzen dituzue laguntzaile birtualak?\nGure laguntzaile birtualak frantsesez eta gaztelaniaz daude eskuragarri, eta horiek euskaraz izateko aukera ere emango dugu. Hau Hupiren oinarrien zati da eta oso garrantzitsua da guretzat.\nZuen ustez, zein da Euskadiren posizioa Europan adimen artifizialari dagokionez?\nZalantzarik gabe, Euskadi oso posizio indartsuan dago Europan, bereziki Eusko Jaurlaritzak 2016an abiarazitako BIND 4.0 ekimenarekin. Ikuspegia oso modu argian egin da, konpromiso argiarekin eta bitarteko sendoekin. Era berean, sektore ekonomikoen sendotasuna eta aniztasuna direla eta, Euskadi ingurune ezin hobea da edozein motatako eta edozein sektoretarako soluzio berritzaileak ezartzeko. Horregatik, gure garapena Hegoaldean kokatzea ere erabaki genuen, Frantziako beste leku batzuetan egin beharrean. Eta pozik gaude erabaki hau hartu dugulako.\nZeintzuk dira Hupiren etorkizuneko erronkak?\nHupik hainbat proiektu ditu. Lehenengoa produktu estandarizatuen garapena da, batez ere produktu adimendunak, gailu autonomo edo ‘autonomous devices’ ere deituak: adimen artifiziala duen elektronika. Urrats garrantzitsua da gure negozioaren garapenerako. Bigarrena, gure teknologiak sektore sanitario eta soziosanitarioetara dibertsifikatzea da. Eta, azkenik, Hupi modu aktiboan konprometituta dago Euskadirako ingurumen- eta gizarte-elkarrekikotasunean. Garapen ekonomikoa bitartekoa dela uste dugu, eta ez helmuga. Horregatik, urtero Euskadin sortutako balioaren zati bat eskertzen dugu, euskal kultura ardatz hartuta: euskara, Euskaraldia, pastoralak, zesta-punta… Boluntariotza-lan batzuk ere egiten ditugu, globalizazioa pairatzen duten tokiko sektoreei laguntzeko, nekazaritza-sektoreari, esaterako. Gauza txikiak dira… baina horretan gara.


Erika Licón: «Ekonomia Sozial eta Solidarioaren ikaskuntza-prozesuak jardunean gertatzen dira » – FINANTZAZ HARATAGO\nNola sortu zen Ekonomia Sozial eta Solidarioaren (ESS) curriculum global baten aldeko Kanpaina?\n2016an Argentinako Ekonomia Sozial eta Solidarioa hezkuntza tresnak bilatzen hasi zen alor horretan eta ikusi zen ez zegoela egiten ari ziren gauzak ezagutarazteko gunerik. Horrenbestez, deialdi bat egin zen sareen sare bat sortzeko, eta, 2017an, kanpainaren oinarri izango ziren zenbait printzipio ezarri ziren. Ez daukagu funtsik, baina miresgarria da lortzen ari garena. Sare eta elkarteetako 8-10 ordezkarirekin hasi ginen, eta urtebetean hori halako bi lortu genuen. Topaleku baten beharra erakusten du horrek, Ekonomia Sozial eta Solidarioaren barruko prestakuntza prozesuen gainean hitz egin ahal izateko.\n‘Curriculum Globala’ diozuenean, esateko modu bat da edo benetan lortu nahi da Ekonomia Sozial eta Solidarioaren prestakuntzaren gaineko corpus global eta bateratu bat?\nEz dugu «hau da ikasi beharrekoa» esaten duen ardatz uniformerik eratu nahi. Dagoeneko gela barruan eta kanpoan gauzatzen ari diren esfortzuak bistaratzean datza. Hezkuntza ikaskuntza-prozesutzat ulertzen dugu, jardunean, martxan eta erresistentzian egiten dena, bizi guztian. Ekonomiaren alorretik baino gehiago, herri-hezkuntzatik sortu zen kanpaina, behetik, eta hegoaldetik iparraldera. Atal akademikoa geroago gehitu zitzaion: gure helburuetako bat elkarrizketarako guneak sortzea da, ESSaren mugimendua akademiarekin konektatzeko, akademia baliagarri izan dadin ESSarentzat, eta ez akademia mugimenduaz balia dadin. Printzipio bateratu batzuk sustatu nahi ditugu.\nZein dira printzipio horiek?\nPrintzipio feminista argiak daude, feminista ez bada ez baita ESSa izango (hori dela eta, topaketa honetan, ekonomia feministaren ardatza banatu izana ulertzea kosta egiten zaigu). Gizarte eta ingurumen justizia printzipioak ere bai. Prestakuntza-prozesuak aztertzen ditugunean, ez dugu ama lurra aparteko entitate bat bezala ikusten.\nKanpainaren webgunean, printzipio horiekin bat egiten duten mundu osoko esperientzia ugari irudikatzen dituzte, askotarikoak. Pare bat adibide emango zenizkiguke?\nBartzelonan, esaterako, Edualter elkartearen kasua daukagu; gai hauek lantzen dituzten lehen eta bigarren hezkuntzako irakasleentzako materialak eta tresnak egiten dituzte. Hezkuntza ez-formaletik, hezkuntza formal batean eragin daitekeelako adibidea dugu hau. Kiberan (Kenia) gune batzuk sortu dituzte gazte afrikarrek, herri hezkuntza eta jolasen bidez, ESSa zer den uler dezaten. Orain, gai horiei futbolaren bitartez heltzeko aukera aztertzen ari da. Sekula funtzionatuko ez luketela diruditen erokeriak dira, diziplinak bereizten irakatsi digutelako. Baina aintzat hartu gabeko gazteak ditugu eta gauzak egiteko prest daude; beraz, zergatik ez?\n[Geroago, elkarrizketara batu dira Claudia Álvarez (Hezkuntza eta Ekonomia Sozial eta Solidarioko Argentinako sareko kidea) eta Celina Valadez (Mexikoko Ekonomia Solidarioko Talde Eragileko kidea), eta hau azpimarratu dute «Ekonomiak ekoizpena, hartu-emana, bizitza … antolatzeko modu batekin du zerikusia, eta badaude Ekonomia Solidarioa egiten duten arte taldeak, uraren aldeko borrokan diharduten taldeak eta abar. ESSa egiten duena ez da pertsona juridikoa bera, praktikak eta bere balioek egiten dute» azalduko du Álvarezek. Celina Valadezek dio honako hau ulertu behar dugula: «Latinoamerikan Ekonomia Solidarioaz hitz egiten dugunean, Ongizatearen esparruan egiten dugu. Bizitza zabala eta duina. Gure eskubideen gizarte berri honen parte dira horrelako arte, kultura- eta kirol-ekintzak »].\nEz-formala -jarraitu du Licónek- ez da hain ikusgarria, eta arazo bat da. Ikaskuntza-prozesuak praktikan gertatzen dira, kolektibo bakoitzaren barruan, batzar bakoitzean.\nESSaren balioak uste dugun baino presenteago daude eguneroko praktiketan?\nPentsatzen dugu baztertutako komunitateek ESSaren bidez ikasi behar dutela, eta hori da arazoa. Aldiz, kontrakoa da, horiek dira askotan horrelako balioak bizi dituztenak eta gu gara ikasteko beharra dugunak. Esate baterako, komunitate indigenetatik ikasi behar dugu nola bizi ama lurrarekin harmonian. Eskoletan ez dugu ikasten, eta apaltasunez onartu behar dugu ez dakigula egiten. Hezkuntzaren gaineko harrokeria aldatu nahi dugu kanpaina honekin: batak besteagandik ikastean datza, jakintzen Ekologia bat sortzean; Bonaventura de Sousak esan bezala: maila berean, bazterretatik sortutako ezagutzak ikusgarri egiten.\nAurrerapenik egin al duzue Ekonomia Sozial eta Solidarioa alor formalean sartzen?\nEz askorik. Gai horiek ez dira irakasten oraindik. Ikasleak dira jakiteko eta egiteko gogoa dutenak. Haien bitartez, unibertsitateak estutu behar dira, programetan sar ditzaten. Concordiako Unibertsitatean, Montrealen, ekonomia alternatiboetako aurre-gradu bat sortzen ari gara, ez dagoelako. Masterra badago, baina ikasleek karrera amaitu dutenerako, sistema kapitalistak guztiz xurgatu ditu.\nUste duzu badagoela arriskurik hezkuntza-sistemak ESSa xurgatzeko eta normalizatzeko, espezializazio-kuota modura, baztertua?\nBai, gerta daiteke. Orain arte, arriskua zen ikerkuntzan zentratu dela. Eta ez dira guneak ireki ESSaren mugimenduak esan dezan «honako hau da ikasi duguna». 2007ko krisi finantzarioan moda bihurtu zenetik unibertsitate askok dirua sartu dute ikertzeko, baina ez formakuntza kritikoko prozesu batetik heltzeko asmoz.\nHemen, ekonomiako ikasle talde batzuek ez dute eskatzen ekonomia liberalaren irakaskuntza ezabatzea, honako hau baizik: bestelako teoriekin batera irakastea.\nIkuspegi kapitalista ikasi behar genuke zein barregarria den ulertzeko. Ikasleek jakin behar dute ekonomiaren kontzeptua gizartetik urrundu dela, non esku ikusezin batek merkatua erregulatzen duen… Iruzurra ezagutu behar dute, teoria bat ez den ideologia hori nondik ateratzen den. Guk ere ideologia batean sinesten dugu, baina zentzuzkoa dena, gizakien arteko harmonia bat duena, baita naturarekikoa ere. Irakastearekin ados nago, baina ikuspuntu kritiko batetik.\nBrasil eta halako herrialde batzuetan, Jaïr Bolsonarok boterea hartzearen ondorioz, saiatzea bera zaila izango dela ematen du.\nMunduko hegoaldean, ESSaren mugimenduaren parte izateak arriskua dakar. Hor, akademia formaletik irten eta praktikan jartzean, traba egiten diozu jendeari eta botere-banaketari. Komunitateekin eraikitzen dutenak daude, haien segurtasun pertsonala arriskatzen dutenak, eta haien bulegoetatik ikertzen dutenak daude, hainbeste arriskatu gabe. Praktika gogoko dugun pertsonak ez gara sartzen profil akademikoan. Akademiko bat jakintzak sortzen dituen pertsonatzat ulertzen dugu, baina bertsio hori oso harroputza da. Honenbestez, ikas dezagun batera, eta batera ikaste hau egitea da, praktikan jartzea da, baina akademian ez dago denborarik ekintzarako.\nBanaketa hori oso markatua dago, eta jendea kontratatzeko orduan artikulu gehien argitaratu dituztenak kontratatzen dira, ez kooperatibak eta komunitate-proiektuak egin dituztenak.\nZuk, urte askoan esparru hau aztertu duzunez, ESSaren barruko ulerkeren artean, non daude ezberdinenak?\nUste dut kontzeptua asko aldatzen dela lekuaren, aktorearen eta egoen arabera. Bat-batean, jendeak terminoak asmatzen ditu gauza berbera izendatzeko, askotan aitortza bilatzeko asmoz. Nik balio konpartituen inguruan hitz egin nahi dut. Kolektibitatea, erabakiak hartzerakoan partehartzea, patriarkala ez dena, aniztasuna, inklusioa…\nEsan duzu premiazkoa dela ESSan ikuspegi dekoloniala txertatzea.\nDekolonialitateak hezkuntza formalean sortu ez diren jakintzei garrantzia eta balio maila bera ematean datza. Gure pribilegioak berraztertu behar ditugu eta ikusi nor ari den hitz egiten zertaz, nor ari den jakintza horiek guztiak eramaten, eta hitz egiteko guneak eman. Errealitatea da gehien ezagutarazten dena iparraldeko ESSa dela. Topaketa honetan, adibidez: biltzen al dugu dagoen aniztasun guztia? Mexikarra, amona indigenak zituena naizenez, asko harritzen nau errazte talde osoa europarra dela ikusteak. Dekolonialitateak espazio horiek irekitzean eta gonbidatzean datza. Kanadako zuzendaritza-batzordean horren gaineko eztabaida bat hasi genuen duela gutxi, han ere gertatzen baita. Eta berdintasuna nahi da, baina gizon eta emakume zurien artean. Non geratzen da intersekzionalitatea? Badaude, alternatiboak diren arren, haien pribilegio egoeratik kontzeptualizatzen diren guneak.\nAurreko bidalketaAurrekoa Zer da ekonomia feminista?\nHurrengo bidalketaHurrengoa Hezkuntza ekonomiko eta finantzarioa berriz pentsatzeko garaia da


Bizkaie! 2003-02-15 00:00 antxina-barri\nAhate gibela zartaginean eginda, onddo eta salda azidoagaz batera\nZelan egin: Lehenengo eta behin ahate gibela lau zatitan ebagi eta jarraian gatza eta piperrautsa gaineratuko deutsagu zati bakotxari; holan itxiko dogu kondimentau edo ondu daiten. Beste alde batetik, kazolatxu batean ipiniko dogu saldea irakiten eta bor-bor hasten danean, surtatik atara eta onddoa, trufa-orioa eta lima ura bota eta infusionetan itxi 5 minututan gitxi gorabehera. Ondoren, irazi eta saldea lehen erabilitako lapikoan itxiko dogu su oso bajuan. Egindakoak eginda, ahate gibela preparetan hasiko gara. Zartagin bat ondo berotu eta oriorik ...\nIrakeko gerrea eta urre baltzaren balioa\nHau guztia irakurrita, oso erraz aitu daitekez gerra honen benetako arrazoiak; milaka miloe dolar jokoan dagoz eta AEBk zein Britainia Handiak argi eta garbi dabe euren multinazionalen interes ekonomikoen alde egingo dabena, besteak beste Espainiako PPko gobernua lako konparsakaz batera. Hori bai, guztia askatasunaren eta demokraziaren izenean, baina herritarron eretxia kontuan hartu barik. Bien bitartean, Frantzia, Errusia eta Alemania enbarazu egiten ahaleginduko dira, une honetan Irakeko petrolio merkatuan daben nagusitasuna babestu edo, besterik ezean, pastela bananduteko akordio onuragarri bat lortzearren ...\nBizkaie! 2003-02-15 00:00 Euskaldunak munduan\nEuzko Gogoa aldizkariaren berrargitalpen digitala Gipuzkoako Foru Aldundiak egin dau Euzko Gogoaren berrargitarapena. Historian zehar kaleratu ziran 44 zenbakiak ipiniko ditue Interneten osorik. Susa Argitaletxearen egitasmoa dan Literatur Aldizkarien Gordailuan (Ibiñagabeitia Proiektuan) izango dau lekua. Irakurleak testu guztiak eta irudiak faksimilean eskura izango ditu datorren astelehenetik aurrera (zezeilaren 17tik aurrera). Edozelan be, aurrerapen legez, hona hemen zenbaki bi: http://www.armiarma.com/andima/eugo/eugo23/eugo23.htm Koldo Isusi Zuazo\nBizkaie! 2003-02-01 00:00 antxina-barri\n‹‹ Aurrekoak 1 2 3 4 ... 1387 1388 1389 1390 1391 1392 1393 1394 ... 1402 1403 1404 1405 Hurrengoak ››


Idazle gaztetxoa eta bere eredu pertsonal-literarioak\n(Artikuluxka hau Euskal Herriko politikagintza, euskalgintza, kulturgintza, etapremiazko iraultza hurhilari zegokiokeen ezein herrigintza motatako «ABANGOARDIA» zineten, «BIEJA GOARDIA» osutzen duzuen eta —laixter laixter, gauzak ildo eta bide honetatik segitzen badute— «ERRETAGOARDIA» izango zareten guztioi eskeini nahi nizueke, bihotz bihotzez. Eta aipaturik sentitzen ez denari, ba ezer ez).\nUme moko nintzela, Joan Mari Torrealdayren Liburu Urdina ekarri zuen aitak etxera, eta horrekin batera jakin ahal izan nuen euskal idazleak bazirena. Liburu horretan nahiz euskarazko nahiz erdarazko testu totxorik apenas irakurri nuen —askoz gutxiago euskerazkoak, jakina—. Goitik behera eta behin eta berriro miatu nituenak fotografiak izan ziren: haiexek eta azpiko erreferentzi laburrak. Memori pixka bat gehixeago izango banu buruz bota niezazueke bat edo beste. Nola miresten zintuztedan! Zuek zineten halako zientzia ilunaren sekretu izkutua ezagutzen zenutenak. Ez nago seguru baina ama eta Errege Magoei haunditzean zuek bezalakoxea izan nahi nuela eskatzeko gertu nengoela uste dut. Gainera bereizkuntza garbi eta bahetzailea egiten nuen: apaiz eta zahar karka eta erdi usteldu haiek ez zitzaizkidan bat ere interesatzen, besteak, gazte progre eta bizardunok baizik.\nDenbora aurrera joan da eta, nola ez dakidala, ni ere nolabaiteko euskal idazle bilakatu naiz, noizbehinka eta estropuzka besterik idazten ez duen idazle ñimiño eta baldarra. Baina ez dut galdu horratio lehendik nizuen itzal eta errespetua: orandik ere beha nagokizue. Hala ere, ez zarete ez; lehengo berak, aldaketatxoren bat edo beste suertatu da zuengan: zorionez, urteak ere alferrik pasatzen ez diren arren, hobetu egin zarete, hobetzerik bazegoen; jende gehiena ez bezala urteak aurrera egin ahala gero eta itxurosoago zabiltzate, gehientsuenoi ez zaizue ez ilea erori ez tripa zilborra hazi. Burua soildu harik, jantzi egin duzue; eta jaztea aitatu dugunez, askozez dotoreago agertzen zarete orain: bota zenituzten ganbara edo satura bakero eta jertse zahar eta zatarrak, alkondara eta praka moderno eta ponpoxoagoak erosteko.\nBai, gauza franko aldatu da azken garaiotan, eta jakin duzue jakin, mementu bakoitzean eta behar zen heinean gaurkotzen, egungo gizarte eta, batez ere, egoera politikora egokitzen. (Beste bide berri batzu urratu behar bait ditugu gure helburuak lortzearren). Guzti hori barneko sentimendu eta idealak traizionatu gabe: ziur naiz ez dituzuela Rosa Luxembourg, Garaudy, Marcuse eta abar sala berriko estanteritatik kendu.\nGaur egun, Liburu Urdineko argazki txukunetan agertzen ez ziren izkiriatzaile traketsez osatutako belaunaldi berri bat saiatzen ari da errelebua jasotzen. Tamalez, denek ez dute maixu eta gidari izan dituztenekiko behar den begiramena. Zuen jenerazioaren aldean, bueno! konparatzen hasterik ere ez dago. Oraingo mukizuok ez dira iristen —ezta urrik emon be!— zuen jakintza mailara, malgutasun ideologikora, europartasunera eta beste majina bat gauzatara. Askoz kulto, dotore eta gizasemeagoak izateaz gain, baduzue halako cachet eta louk berezia, kanpoko unibertsitateetan besterik lortzen ez dena eta herri narratx honetatik atera gabekook sekulan gureganatuko ez duguna.\nEz dago zertan segitu behar denok ezagutzen ditugun zerak errepikatzen. Bukatzera noa, baina aurretik esan beharra daukat ez nauzuela, inolaz ere, defraudatu, eta Euskal Herrian inoiz gauche divinerik izan bada zuek osatzen duzuela. Halaxen!\nAi gure loria zaharrok! «ez harakiririk, ez karnizeriarik, faborez» eskatzen ari zaretenok, ez dakit konturatzen zareten baina hain onak izateagatik deskuidatuz gero enbaltsamatu egingo zaituztete eta erlikia ohoragarri bezala gorde San Telmoko museoan, edota Gernikako Juntetxetakoan, nahiago baduzue.


Teknologiak onuragarriak edo kaltegarriak? | Hitzak Sarean\n← Komunikaldiak: telebista Interneten\nEtika hedabideetan →\n2010/03/17 · 15:11\nTeknologiak onuragarriak edo kaltegarriak?\nTeknologiak aurrerapen asko ekartzearekin batera kalte batzuk ere ekarri ditu. Pribatutasunari dagokionez, geroz eta pertsona publikoagoak gara Internet eta agertu berri diren sare sozial eta antzekoengatik.\nPasa den astean klasean bideo konprometigarri batzuekin gertatutakoa eztabaidatu ondoren, hurrengo ondorioetara iritsi naiz:\n1. Teknologiak bizitzako esparru guztietan erabiltzen dira.\n2. Teknologiak nola, zergatik eta zertarako erabili behar diren ez digute irakatsi.\n3. Internet librea da eta askatasun osoz erabiltzen dugu.\nBeraz ez nau harritzen horrelakoak gertatzea:\n1. Teknologia sexuan bestelako jolas bezala erabiltzea.\n2. Teknologia nahi dugun moduan erabiltzea: lanerako, aisialdirako eta nahi dugun beste edozertarako.\n3. Internet mugarik gabe erabiltzea.\nHala eta guztiz ere, aipatu beharra dago gertaera horretan moralitatearen kontua sartzen dela. Neska horren bideoa pribatua zen eta gure pribatutasunaren ezaugarrietako bat askatasuna da, gure pribatutasunak ez du araudirik.\nBaina pribatua den zerbait publiko bihurtzen denean, gizartea tartean sartzen da, eta gizarteak arau moral batzuen arabera jokatzen du.\nDena den, ez naiz zer dagoen ondo eta zer ez definitzen saiatuko. Bakoitzak ikusiko du teknologiei zein erabilera eman eta horrek zer kalte eta zer onura ekar ditzakeen. Lehengo eguneko klaseak hausnartzeko balio izan du.\nLaburpen hitz hauekin pribatutasuna, teknologiak


Udaltopek gazteen euskarazko kirol jarduna ziurtatzeko hausnarketa bideratuko du - zer berri? - udaltop\nKirola D ereduan, noizko? Nork eta zer egin genezake gazteen euskarazko kirol jarduna ziurtatzeko? Horixe Udaltop Udaletako Euskara Zerbitzuen Topaketak zortzigarren ediziorako aukeratu duen gaia. Hain zuzen, 8-16 urte artekoen kirola izango da hizpide: antolamendua, araubidea, eskola kirola, kirola eskolak, praktika onak edota etorkizunerako erronkak.\n“Seguru gaude aurtengo edizioak baduela hizkuntzaren normalizazioan diharduten profesionalentzako mamia eta jakingarria”, adierazi du Jorge Giménez Eusko Jaurlaritzako HPSko Hizkuntza Ikerketa eta Koordinaziorako zuzendariak. “Aurtengo gaia gaurkotasun eta lehentasun handikoa da. Kirol jardunak berebiziko garrantzia dauka gazteen hizkuntza ohiturak finkatzeko. ESEPek (Euskara Sustatzeko Ekintza Planak) lehentasunezko neurriak eta jarduerak proposatzen ditu kirolaren esparruan, eta, horri jarraituta, Eusko Jaurlaritzak ere horrela dauka aurreikusita bere Euskararen Agenda Estrategikoaren helburuetan”.\nJorge Giménezek aurtengo edizioaren beste ezaugarri bat ere nabarmendu du. “Gaiak beste esparru batzuetako profesionalak eta teknikariak ere eragiten ditu, hezitzaileak, kirol monitoreak, entrenatzaileak, kirol kudeatzaileak, etab. eta horrek ezaugarri garrantzitsu bat eransten dio aurtengo edizioari: hizkuntzaren zeharkakotasuna, politika publiko orotan txertatu eta sustatu beharrekoa”.\nMahai inguruak, lehenengoz\nEgitarau oparoa osatu da horretarako. Jon Antxordoki Lasarte-Oriako Euskara Batzordeko lehendakariak aurkeztu du zenbait nobedadeekin datorren egitaraua. Guztira, hamar ponentzia, bi mahai-inguru eta elkarrizketa bat bildu ditu zortzigarren edizioko egitarauak.\nAntxordokik aurreratu duenez, hiru ponentzia izango dira topaketaren bizkarrezurra. “Horietako batean, EAEko eta Nafarroako 16 urtez azpikoen kirolaren antolamendua eta araubidea azalduko dugu; oso deskriptiboa izango da. Bigarrengoan, ikuspegi juridikotik antolamenduan eta batez ere araubidean egin daitezkeen hobekuntzak proposatuko dira euskararen erabilera indartzeko, ziurtatzeko…. Hirugarrengoak ere, hobekuntzak proposatuko ditu, baina kasu honetan ikuspegi pedagogiko-linguistikotik”.\nPonentzia horiek, hurrenez hurren, Dorleta Ugalde Eusko Jaurlaritzako kirol teknikariak eta Ruben Goñi Nafarroako Kirolaren eta Gazteriaren Institutuko zuzendariak; Iñaki Lasagabaster eta Unai Aberasturi EHUko Ikasmirak Ikasketa juridikoen diziplina arteko ikerguneko arduradunak eta Luis Mari Zulaika EHUko Hezkuntza eta Kirol Fakultateko irakasleak emango dituzte.\nGainontzeko zazpi ponentzietan gazteen euskarazko kirol jarduna areagotzeko praktika onen berri emango da, gaztetxoen hizkuntza-portaeretan kirolak zein eragin duen aztertzeko abian jarriko den ikerketa baten berri emango da eta, amaitzeko, topaketak utzitako ondorioak eta zenbait proposamen jasoko dira.\nLasarte-Oriako Euskara Saileko lehendakariak aurreratu duenez, aurtengoak badu berrikuntzarik. “Bi mahai inguru antolatu ditugu, eta aurreko ediziotako talde-lanik ez da izango. Mahai inguruak bazkalostean egingo dira, jatetxean bertan. Izena emateko formularioa betetzen dutenean, partehartzaileek mahai inguru bat edo beste aukeratu beharko dute”.\nMahai inguruetan bi gai jorratuko dira: Nola kudeatu euskara gaztetxoen kiroletik elite kiroleraino? eta Nola eragiten ari gara gaztetxoen kirol jarduerako hizkuntzan gure herrian?\nMikel Irizar Gipuzkoako Foru Aldundiko Hizkuntza Berdintasunerako Zuzendari Nagusiak Udaltopen balioa azpimarratu, eta zortzi urteko ibilbidean erreferentziazko topaketa bihurtu dela nabarmendu du, “batez ere, egunerokoan langai ditugun horiei erantzunak ematen ahalegintzen delako eta guztiok egiten dugun lana hobetzea bilatzen duelako”.\nHausnarketarako plaza ere badela aipatu du. “Egiten ari garenaz hausnartzeko, eta batez ere, egiten ari garen hori nola hobetu hausnartzeko. Eta bide batez, esperientziak trukatzeko eta elkarlanak abiatzeko. Orain arte horrela izan da eta aurreratzen horrela izaten jarraitzea nahiko genuke”.\nGazteak, kirola eta euskara uztartuko ditu Udaltopen zortzigarren edizioak. Irizarrek aitortu duenez, “gaia aukeratzea izaten da buruhauste handienetako bat. Udalerri mailan aplikagarriak diren gaiak edota esperientziak ekarri nahi izaten ditugu, eta oraingoan ere, bete-betean asmatu dugula iruditzen zait. Gainera, aurtengo gaiak partehartzaileen eremua zabaltzeko aukera ematen digu. Aurtengo erronka izango da kirolarekin zerikusia daukan jendea guregana erakartzea”.\nUdaltok Lasarte-Oriako Udalak, Gipuzkoako Foru Aldundiak eta Eusko Jaurlaritzako Hezkuntza, Hizkuntza Politika eta Kultura Sailak antolatzen dute, Eudelen, Euskarabidearen eta Uemaren laguntzarekin. Zortzigarren edizioa Lasarte-Oriako Manuel Lekuona kultur etxean egingo da, apirilaren 21ean eta 22an.\nPrentsa agerraldian aurreratu dutenez, izen-ematea dagoeneko zabalik da. Matrikulazioa www.udaltop.eus webgunean egin behar da, izen-ematea atalean. Prezioa 65 € da, eta izen ematea apirilaren 15ean itxiko da. Prezio horren barruan sartzen dira: jardunaldien saioetako partaide izateko eskubidea, hasieran banatuk oden materiala, bi egunetako aho-gozagarriak eta osteguneko bazkaria.


Hondarribia: Euskadiko eliz musika ziklo beteranoena bueltan da - Noticias de Gipuzkoa\nHondarribia: Euskadiko eliz musika ziklo beteranoena bueltan da\njon guezala 01.04.2022 | 00:31\nSilanes eta Aristizabal, Hondarribiko Jasokundearen eta Sagarrondoaren parrokiaren alboan. Foto: N.G.\nHondarribia – Euskal Herri mailan maila gorenean dagoen eliz musika zikloa, eta gainera beteranoena, Hondarribiko Eliz Musikaldia da, 38. urterekin. Hondarribiko Eskifaia Abesbatzak antolatzen du, Hondarribiko Elizaren eta Udalaren laguntzarekin. Aurkezpena atzo goizean egin zen Hondarribiko Eliz Nagusiaren aurrean, eta han egon ziren Juan Luis Silanes Kultura zinegotzia, eta Juan Ignacio Aristizabal Eskifaia elkarteko ordezkari modura.\nHala, Eliz Musikaldeko kontzertu guztiak Alde Zaharreko Jasokunde eta Sagarrondoko Andre Mariaren Elizan izango dira, arratsaldeko 20.00etan eta dohainik. Ekitaldiak asteburu honetan (apirilak 2 eta 3) eta datorrenean (hilak 9 eta 10) izango dira.\nLehen asteburuan, larunbatean Tolosako Hodeiertz Abesbatza eta Xatz Eskifaia Abesbatza egongo dira parrokian Gabriel Fauré konpositorearen requiem meza interpretatzen eta igandean Suhar Gizon koruaren txanda izango da, Amaia Zipitria pianojolearen akonpainamenduarekin.\nOndoren, bigarren asteburuan beste bi kontzertu izango dira parrokian. Larunbata 9an, Vocalia Taldea emakumezkoen abesbatza ariko da, Araba, Bizkaia, Gipuzkoa, Nafarroa eta Errioxako 36 emakumez osatuta, eta zikloa ixteko, apirilaren 10ean Eskifaia Abesbatzak bere emanaldia eskainiko du, Gorka Aierberen Zuzendaritzapean.\nJuan Luis Silanes, Hondarribiko Kultura zinegotziak, eskerrak eman nahi izan zizkion atzo Eskifaiari 38. urtez "kalitate honetako ziklo bat antolatzeko gaitasuna" erakutsi izateagatik. "Lan asko dago atzetik, eta horregatik dei egin nahiko nieke herritarrei eta kanpokoei ere, hurbil daitezen eliz musika bikainaz goza-tzeko aukera paregabea da eta", zioen Silanesek. Osasun neurrien aldetik, zinegotziak musukoa erabiltzea derrigorrezkoa izango dela aurreratu zuen, emanaldiak eremu txiki batean ospatuko direlako, pertsonen arteko tarte gutxikin.\nAntolakuntzaren izenean Aristizabalek hartu zuen hitza, eta Eskifaiaren eskerrak luzatu zizkion Udalari "bere jarreragatik eta beti laguntzeko prest dagoelako". Gauza berdina egin zuen parrokiako ardunadunekin, "kontzertuetarako eta entseguak egiteko ematen dizkiguten erreztasunengatik". Amai-tzeko, Laboral Kutxaren laguntza eskertu zuen Aristizabalek, entitatea ekimenaren babeslea delako, eta baita Gizpukoako Abesbatzen Federazioaren laguntza.\nEskifaia Abesbatza 1978 urtean jaio zen hondarribiarrek koru musikarekin gozatzeko helburuarekin, eta 1983tik urtero antolatzen du Hondarribiko Eliz Musikaldia.


Israelek herri palestinarraren aurka burutzen ari den erasoaren aurrean - antzubloga\nEzker Abertzaleak gogorki salatu nahi du israeldar armadak Gazan burutzen ari den neurrigabeko erasoa. Ehunka pertsona hil eta zauritu dituzte dagoeneko bonbaketek, eta Israelek bultzaturiko blokeoaren ondorioz dagoeneko larria zen Gazako herritarren egoera muturrera eraman du. Aitzitik, bonbardaketaz gain israeleko armadak Gazaren inbasioarekin mehatxatzen du.\nElkarrizketa eta negoziazioaren aldeko hautua berresten dugu Palestinar eta Israeldarren arteko gatazkari konponbidea emateko, tresna egoki bakarra gatazka oro konpontzeko. Konponbidea herrien eta herritarren eskubideen errespetuan oinarritu behar da. Zentzu honetan, onartezina deritzogu Israeldar estatuaren garapena palestinarren lepotik izatea.\nSalagarri deritzogu ere nazioarteko komunitateak, eta Europar Batasunak bereziki, azaltzen duen ixiltasun eta faltsukeria. Ez al dute bada Gazako gizon emakumeek naziortearen babesik merezi?\n200 elkarte zibil palestinarrek Israelen erasoari aurre egiteko tresna gisa deituriko boikotarekin bat egiten dugu. Israelek palestinarren eskubideak errespetatzen ez dituen heinean, gure elkartasuna era praktikoan adierazteko tresna da boikota, Euskal Herria eta Israeldar estatuaren artean alor ekonomiko, politiko, kirol edota kulturalean ematen diren harremanak etenaz.\nIsraeldarren erasoa salatu eta Palestinar herriari elkartasuna adierazteko Euskal Herrian burutuko diren mobilizazio eta deialdi ezberdinetan parte-hartzeko deia luzatzen diegu herritarrei.\nAzkenik, Palestinar herriari une latz hauetan gure elkartasunik beroena adierazi nahi diogu.\nEzker Abertzalea, 2008ko Abenduaren 29an\nantzuola ezker_abertzalea israel_boikot


ZINEGOAK LGTBI ZINE JAIALDIA HONDARRIBIAN IZANGO DA MARTXOAREN 15EAN : Zazpi aldizkaria\nZINEGOAK LGTBI ZINE JAIALDIA HONDARRIBIAN IZANGO DA MARTXOAREN 15EAN\nMar, 2018 Hondarribia, zinea, LGTBI\nBilboko LGTBI zine jaialdiaren 2018ko edizioa otsailaren 19aren eta martxoaren 4aren artean egin zen. Amaitu dira proiekzio ofizialak Bizkaian eta orain hasiko da Zinegoak Hedapena. Oraingo honetan Hondarribia izango da jaialdia hartuko duena martxoaren 15ean, 20:00etan hasita, Kultur Etxean (Denda Kalea 18).\nSarrerak doakoak dira eta gaztelaniaz zein euskaraz emango dira proiekzioak. Ez galdu jaialdian ikusteko aukera izango duguna.\nZinegoak 2018: Programazioa\nZUZ/DIR: Eli Jean Tahchi\nKanada/2017|22‘|doc|JB arabieraz, ingelesez eta frantsesez, azpitituluak gaztelaniaz\nLGBT+ pertsona arabiarrak Montrealgo HELEM organizaziora “Cassette migrante” delakoa bidaltzen dute, hau da, grabatutako hainbat karta. Kanadan asiloa eskatzeko laguntza lortzea espero dute eta, horrela, beren jatorrizko herrietan duten pertsekuziotik eta indarkeria homofobotik ihes egiteko. Horietako batek, Adib Mardinik, kontatzen digu Kanadan errefuxiatu bezala onartzea lortu ondoren bere bizitza aldatu zuen prozesua nolakoa izan zen.\nZUZ/DIR: Calí Dos Anjos\nBrasil|2017|10’|ani/JB Brasilgo portugesa; azpitituluak euskaraz.\nTailor trans marrazkilaria da, eta bere web orrian trans diren beste pertsona batzuen esperientziak eta gaurko gizartean dituzten erronkak partekatzen ditu. Transgeneroari buruzko pelikula, trans jendeak egina.\nZUZ/DIR: Marianne Farley\nKanada|2017|19’|fikz.|JB frantsesez; azpitituluak euskaraz\nAdineko emakume baten eta bere erizainaren artean sortzen den adikidetasunak eramango du lehenengoa inoiz aitortu gabeko desioak azaleratzera, eta lagunduko dio bere iraganarekin bakeak egiten.\nZUZ/DIR: Wes Hurley, Nathan M. Miller\nAEB |2016|13’|dok|JB ingelesez, azpitituluak euskaraz\nPerestroikako urte nahasietan SESBean bizirauteko borrokan, Elenak eta homosexuala den bere seme gazteak pirateatutako film estatubatuarretan aurkitzen dute ihesbidea. Baina laster, filmak ez dira nahiko izango eta Elenak "enkarguzko emaztea" izatea erabakiko du, Amerika gertutik ezagutu ahal izateko. Istorio autobiografikoa da hau, inspiratzailea eta aproposa; amets amerikarraren bila dabiltzan bi immigranterena.\nTarde para recreo\nZUZ/DIR: Pablo Malo\nFutbolean entrenatzen ari direla, gola sartu eta sutsuki ospatuko dute bi lagunek. Horren ondorioz, haietako batek ezusteko erreakzioa izango du.\nZUZ/DIR: Sara Bamaba, Iván Martín Ruedas\nBi emakumek amaiera jarri diote euren maitasun harremanari, baina familia bazkari batean, bikote izaten jarraitzen dutelako itxurak egingo dituzte.Bietako batek ezin badio gezurrari eutsi, hitz gako bat esan beharko du: Ornitorrinko.\nAne Pikaza euskal artistaren ilustrazio bat da, maitasun lesbikoa eta estereotipatuak ez diren gorputzak azaltzen dituena. Horixe da 15.edizio honen irudia.\n2.179 IRUNDARREK HIZKUNTZA-OHITURAK ALDATZEARI EKIN DIOTE\n2020 Aza 27\nSegurtasunerako eta gaizkintzari aurrea hartzeko politikak aplikatzen parte hartzen duten eragile guztiak bildu ziren Herriko Etxean, lehen aldiz udal\nASTELEHENEAN ITXIKO DA KIROL ARLOKO DIRULAGUNTZAK ESKATZEKO EPEA\n2020 Aza 26\nUDAL GOBERNU TALDEAK OPOSIZIOKO ALDERDIEI ERANTZUN DIE\nLehen Eguberriko apainketa lehiaketa abian da.\nHURRENGO HAMAR EGUNETAN HILERRIA ITXITA EGONGO DA GOIZEZ


Euskara, eskuara, euskera eta abarrak | EIBZko liburutegia\nEuskara, eskuara, euskera eta abarrak\nIñigo Astiz / 2014-10-04 / 1.294 hitz\nSERIEA. Euskara batuak 50 urte (V). Euskalkien lekua\nMende erdi pasa, eta mahai gainean jarraitzen du oraindik euskara batuaren eta euskalkien bizikidetzari buruzko eztabaida. Biak elkarren osagarri direla diote adituek, baina maiz elkarren aurkakotzat jo direla.\nArgi: euskalkiak dira euskara batuaren historiako harri koskorra. Batasun prozesuak abiada hartu zuenetik 50 urte joan diren arren, itxi gabe dago eztabaida. Aspalditik da handia hizkuntza estandarraren gaineko kontsentsua. 1978an egin zuen, Bergaran, Euskaltzaindiak hamar urte lehenago hartutako erabakien jarraipen biltzarra, eta argi ikusi zuten batasunaren arrakasta bertan bildutako hizkuntzalari eta soziologoek. Baina egun hartan zehaztu zuten egiteko gelditu zitzaiena ere. Egindako hitzarmeneko bosgarren puntuan dator esaldia: «Euskalkiak eta tokian tokiko hizkerak aztertu eta landu behar direla uste du [Euskaltzaindiak]». Arrazoi soziolinguistikoek bilakatu zuten euskara batuaren muina Sara, Elizondo eta Oiartzungo euskarek osatutako ardatza, eta minduta sentitu ziren horregatik erdialde horretatik urrun ziren zenbait euskaldun. Gaur egun ere, nagusiki arrazoi soziolinguistikoek zailtzen dute batuaren eta euskalkien arteko bizikidetza. Eta batuaren eredua aski onartuta eta aski hedatuta dagoela ere, ozen jarraitzen du eztabaidak. Agian ozenago, batua aski onartuta eta aski hedatuta dagoelako. «Euskalkien buelta» izendatu du mugimendua Igone Etxebarriak, Labayru ikastegiko kideak. Irmo, Koldo Zuazo euskaltzain urgazle eta euskalki ikerlariak ere. «Euskalkien polemika bizirik eta konpondu gabe dago».\nUlertzen du mina Zuazok. «Bizkai aldeko eta Zuberoako euskalkiak oso baztertuta gelditu dira eta, beraz, badute minduta egoteko arrazoia». Defendatzen du, ordea, euskara batua sortzerakoan egin zen hautua. «Gauza da ‘euskaldun’ bezala jokatu beharra zegoela, Euskal Herri osorako balioko zuen ‘hizkuntza nazionala’ egituratu beharra zegoela eta, alde horretatik, zuzena zen Txillardegiren ikuspegia; zegoen aukera zuzen bakarra». Pedagogia falta da arazoa, dioenez. «Euskara batua egitea sekulako aurrerapausoa izan da; geure historia guztian egin dugun handiena, nire iritzian. Baina ez da garbi adierazi noiz eta non erabili behar den euskara batua. Gainera, iritzi okerrak zabaldu dira. Askoren ustez, euskara batua da euskara ‘ona, garbia eta dotorea’ eta euskalkiak, berriz, jende basatiaren mintzamoldeak, erdarakadaz beteak, zuzentasun eta dotoretasunik gabeak. Irakaskuntzan, esate baterako, ez da sekula erakutsi zein den batuaren eta euskalkien lekua eta, hori dela eta, gaur egun bertan ere aldrebeskeria ugari ikusten da bazterretan».\nZama handia du soziolinguistikak, halere. Argi ageri da hori Ibon Sarasola euskaltzainak Euskara batuaren ajeak izeneko liburuko hitzaurrean (1997, Elkar). Amildegi bat igartzen du. «Bigarren mailako aldeak baztertuz gero, bi euskalki ditu gaur egun euskarak: Iparraldekoa bat, frantsesaren eragina nabari duena; bestea, Hegoaldeko euskalkia, errotik espainolaren mende dagoena, eta askoren aho-lumetan beste ezer baino gehiago chicano moduko bat dirudiena. (…) Zeren etsita bainago, batasuna hezur mamitu genuen belaunaldiko jendeak, batasun hura orain egin behar bagenu, arri eta erri idaztea bultzatuko genukeela: ahaztua dugu Iparraldea ezin baztertuzko kontua dugula, are Hegoaldean euskarari beregain iraunarazteko». Onartzen ditu zailtasun horiek Zuazok ere Euskara Batua ezina ekinez egina liburuan (Elkar 2005): «Bada zer hobetua eta zer aldatua». Baina Sarasolarena baino baikorragoa da haren analisia. «Hizkuntza eta Herria bere osotasunean ikusten hasi gara. Ez gara, dagoeneko, norbere euskalkira eta norbere herrialdera begira bizi, eta Pirinio mendiak ere ez dira, dagoeneko, iraganezinezko hesi».\nIzan da hirugarren biderik ere euskalkien inguruko eztabaidan. Labayru ikastegiarena, esaterako: euskara batuaren alde bai, baina bizkaieratik abiatuta. «Dakigunetik ez dakigunera, hizketa bizitik hizkuntza idatzira, bizkaieratik batura». Mikel Zaratek sortutako kantuaren hitzak aipatu ditu Igone Etxebarria filologo eta literatura adituak elkartearen jarrera azaltzeko. «Batua ulertzeko moduak asko egon dira beti, eta euskalkiak ulertzekoak be bai. Euskarazaleak taldekoek eta Euskarazaintzakoek h-rik ez zuten hartu eta erabaki zuten beste gramatika eta beste grafia bat erabiltzea. Labayruk beti pentsatu du batasuna behar zela, baina batasun hori egin behar zela behetik gorantz». Labayruren Derioko udako ikastaroetan hasi zen alfabetatzen bera, eta buelta osoa emanda, alfabetatze taldeetako irakasle ere aritu zen gero. «Euskara ikasten egon ginenak denak ginen euskaldun-euskaldunak, etxeko euskaldunak, eta guk hartzen genituen bakoitzaren berezitasunak aberastasuntzat. Esaten genuena idatzira ekartzen ikastea zen erronka, baina betiere ortografian batasunerako arauak onartuta». Izan ere, hori zen leloa: «Dakigunetik ez dakigunera».\nMartitzen diren astearteak\nPendulu baten modura irudikatzen du eztabaida Etxebarriak. Muturretik muturrera. «Daukadan inpresioa da garai batean, Franco hil zenean eta ostean, gizartean, politikan eta beste hainbat alorretan egon zela aldaketa itzela, eta polemika hau be apur bat polarizatu egin zela. Batuaren aldekoak ziren sozialistenak, abertzaleenak, progreenak eta besteak ziren karkak, elizkoiak… Halako kontzeptu manikeoak sortu ziren, eta ez ziren justuak». Muturreko bat baino gehiago ere egon zen, gainera, muturretik muturrerako bidean. «Bizkaiera defendatu duten beste batzuei moduan, guri be leporatu digute batuaren kontra egotea, baina hori egundo be ez da horrela izan. Kontua zen Labayrun batua ez zela ulertzen goitik beherako inposizio moduan». Astegunen izenak aipatzen ditu adibidetzat. Asteartea ezarri, eta martitzena baztertzeko proposamena egiten zuten zenbaitek, baina horren aurka azaldu zen Labayru, eta horren aurka Etxebarria ere. «Nik egun be defenditzen dut asteazkena ikastea, baina nik gura dut nire umeek eguaztena esatea».\n«Nik badakit pendulua momentu batzuetan beste muturrera be joan dela», onartzen du. «Herri aldizkariak ugaritu diren sasoian, batuzalerik handienek be esan dute herriko jendeari ezin zaiola horrela idatzi, baina herriko jendeak aditzeko zelan idatzi orduan? Bada, esaten den moduan! Labayruk ez du hori egundo defendatu. Fonetismo guztiak eta laburdurak eta ahalik eta lokalen eginda… Hori leitzea da gogorra. Begietatik ez da sartzen, belarrietatik bai. Baina hori da eredua? Hori izan da penduluaren beste muturra, baina ez dakit joera apur bat baretu ez den. Uste dut horrek bere goia jo duela».\nZientzia hizkera gaztetxean\nDenborarekin hirugarren bidea hobeki ulertu du jendeak. Hala sentitzen du Etxebarriak behintzat. «Beharrizan berriak sortu dira», azaldu du. «Lehenengo zen batasuna, eta egin behar zen gogor, konpromisoa behar zen aurrera egiteko. Hori aditzekoa da. Baina behin bide hori erabaki zenean, heldu zen bide hori ugaritzeko premia, beharrizanak aginduta. Zabaldu behar zen bidea. Alor guztietara eraman behar zen euskara, hizkuntza kolokiala sortu behar zen jendea ez dadin erdarara joan… Susterra sartu dugu, batasuna bagoaz egiten, baina hezur nagusiak eginda daudenez, haragia ipini behar zaio, eta haragi hori osatzeko hartu behar da dagoen lekuetatik. Eta erabiltzen diren euskeretan dago haragi hori». Adibidea berriz: korrika. «Hori esaten jakin behar da, baina zure etxean galapan esan bada zergatik ez duzu ba esango. Hori be batua da, baina ez da beti egon barneratuta hori ere batua denik». Eta orain badago barneratuta? «Hori jada normaltasunez hartzen da», Etxebarriaren lehen erantzuna. Baina zehaztasuna egin du gero: «Normaltasunez-edo gutxienez bai».\nOnartzen du aktas historikoa Zuazok ere. Kanpora begira jarri beharraz mintzo da horregatik. «Garbi dago ez dakigula ‘hizkuntza’ zer den. Hori ikastea da helburua, eta, hori ikasteko, nazioarteko hizkuntza normalizatuen bideari erreparatzea da ezinbesteko». Azaltzen du bere jarrera: «Joan den hamarkadetan euskara ‘zabaltzea’ izan da gure helburu nagusia: euskara esparru guztietan sartzea, dela irakaskuntzan, dela administrazioan, dela hedabideetan… eta, jakina, euskaldunen kopurua haztea. Baina erabiltzen genuen euskararen izaeraz ez gara batere arduratu. Esate baterako, euskara batu bera erabili dugu Lapuebla de Labarca herri erdaldunean eta Abadiño herri euskaldunean, euskara batu berbera Urdiain herri nafarrean eta Arrasate mendebalekoan. Euskara berbera erabili dugu ikerketa zientifiko batean eta gaztetxe bateko kartela idatzi dugunean». Eta horregatik aipatu du hizkuntza zer den ez jakitearen kontua. Aldaera horiek ere badirelako hizkuntzaren parte. Eta parte garrantzitsua, gainera.\nGaro eta arbel usaina\nErronkan deskribatu zuen Koldo Mitxelenak euskara 1951n. «Larre-izkuntza dena kale-izkuntza biur dadin, ain maite dugun ‘garo-usaia’ —norbaitek ‘gorotz usaia’ esango luke— zertxobait galtzea naitaezkoa izango du». Eta erronkan deskribatzen du Zuazok orain ere. Bidegurutzean berriz, euskara batuak bultzada hartu zuenetik 50 urte bete direnean. «Gazte askok ‘artifizialtzat’, ‘eskolakotzat’ jotzen du euskara batua; euskalkiak, aldiz, ‘lagunarterako’ ikusten ditu egoki. Arestian esan dut euskara batua zer den: euskaldunon hizkuntza nazionala. Gauza da euskara batuaren barruan ez dugula ‘estandar kolokial’ bat landu eta horrexegatik lotzen dute gazteek ‘eskolako’ euskararekin, eta horrexegatik ez dute estimatzen eta erabiltzen. Argi dago, beraz, ‘lagunarteko batua’ sortzen eta lantzen ez dugun bitartean, gazteak erdara erabiltzera bultzatzen ari garela. Eremu erdaldunetan bizi direnei gehienbat, euskalkirik ez daukatenez, eskolako euskara batua jasoegia eta pedanteegia iruditzen zaie». Hori Zuazoren diagnosia: garo usaina aspaldi gaindituta, arbel usaina zertxobait galdu beharrean dago orain euskara.\nKategoria Berria egunkaria, Hizkuntza, etiketak 2014, Berria, Euskaltzaindia, Euskara batua, Hizkuntza, Ibon Sarasola, Igone Etxebarria, Jose Luis Alvarez Txillardegi, Koldo Mitxelena, Koldo Zuazo, Labayru ikastegia by Mirentxu. Gorde lotura.


Euskal Jaia egingo dabe Sopelan irailaren 9an eta 10ean - bizkaie.biz\nBizkaie! 2017-08-30 10:01 Kulturea\nAspaldiko ohiturea da Euskal Jaia Sopelan, 1924an egin eben lehenengo edizinoa. Irailaren bigarren asteburuan, 9an eta 10ean, dator aurtengo hitzordua eta Sopelako Udalak jakitera emon dauenez, egitarau bete-betea egongo da herritarren eta bisitarien eskura. Edade guztietako jenteari zuzendutako programazinoa atondu dabe.\nZapatuan, goizeko 10:00etan hasiko dira Euskal Jaiko ekitaldiak. Ordu horretan nekazal produktuen azokea zabalduko dabe. Fruta, barazki, gaztai eta lora onenei sariak emongo deutsiez. Sopelako pandero joleek kaleak alaituko ditue goizean eta frontoian pala partiduak jokatuko dira. Euskal jantzen erakustaldia egingo dabe Eguzkilore eta Meñakoz taldeek 12:30ean.\nArratsaldean be eskaintza zabala egongo da. Esate baterako, Hortzmuga konpainiak Femmes ikuskizuna eroango dau Sopelako kaleetara eta gaueko 22:00etan, Dantzaz konpainiak Mikel Laboaren inguruan sortutako jantzaldia aurkeztuko dau.\nDomeka goiza marrazki lehiaketeagaz hasiko da, Zirri Marra alkarteak antolatuta. Egun horretako hitzordu nagusia, gastronomia zaleentzat behintzat, sukalki lehiaketea izango da. Bizkaiko harri-zulatzaileen finala eguerdi partean jokatuko da. Arratsaldean, Begira Antzerkia konpainiaren Roklaunrola umeentzako ikuskizunak zarratuko dau Euskal Jaiko egitaraua.\nSopelako Udalak dei egin deutse herritar eta bisitari guztiei Euskal Jaiko ekitaldiez disfrutau daien. Egitarauan euskal jaietako tradizino gehienak sartu dituela nabarmendu dau.\nErantzunak: 2 (Bizkaie!, xanti ledesma)\nxanti ledesma\t2017-09-03 14:14 Erantzuna | #1\nKaixooooo, Xanti Ledesma naiz, Begira ntzerkikoa, Euskal Jairen asken ikuskizun egingo dugunak. Bakarrik ikuskizunaren izenburuaren aldaketa eskatzeko idazten dizuegu, zeren KLAUN DE KLOUN erru bat da, baizik eta ROKLAUNROLA, ez da zuen errua, gura "manager"en erru bat zen, asieran ez zeukan oso argi ikuskizunaren izenburua eta berari azaltzeko esan genion: "ROKLAUNROLA, (klaun de clown) eta hortik dator errua, jejeje. Eskertuko dizuegu erru hau zuzentzea. Eskerrik asko eta ikusiko gara Roklaunrolaz dantzan eta jolasan.\nBizkaie! 2017-09-05 11:55 Erantzuna | #2


«Iñaxio kojua» | Aixebe & Abante\nPosted on noviembre 14, 2020 por Oier Gorosabel Larrañaga en fisioterapia, gara_gaur8, gutaz, komunikabideak // 1 Comentario\nEibartar beraneantiak Karraspixon (Mendexa) 1968 urtian. Atzian, Iñaxio Iraolagoitia. Argazkixa: Armando Gorosabel.\nEguneroko zurrunbiloan, gauza urgenteak, garrantzitsuak eta inportantziarik bakoak nahastean etortzen zaizkigu. Bizitzak ematen dakien kolpe handi horiek derrigortzen gaituzte gauzak bereiztera, lehentasunak ezarriz. Alegia, biharko derrigorrez amaitu behar duzun zeregin hain garrantzitsu hori bazterrean geratzen da, biziraupena jokoan jartzen duen krisia lehertzen denean.\nGaur Iñaxiorekin gogoratu naiz. Umetan, aitita Demetriok nire kargu hartzen zuenean, askotan topatzen genuen Lekeitioko kaleetan. Biak eibartarrak, 70 bat urteko agureak, Iñaxio aitita baino pixka bat gazteagoa. Askotan Isuntzako hondartzan elkartzen ginen, eta deigarria egiten zitzaidan tergalezko prakak erantzi, protesi artikulatua askatu eta Inaxio, bere izterrondoa agerian, uretara abiatzen zela. Gure aitita hondartzan praka eta mahuka luzeko alkandorarekin egoten zen horietakoa zenez, lehorretik ikusten genuen Inaxiok nola egiten zituen kilometroak joan-etorrian. Ez zegoen azalpenik, ezta nire aldeko galdera larririk ere; naturaltasuna zen nagusi, diapositiben kolore bereziekin gogoratzen ditudan haurtzaroko udako egun luze haietan.\nHandik urte askotara, nintzen umea hazi egin zen, etxetik joanez eta pixka bat rolling stone bihurtuz. Bidaia bakarti motxileroak egin zalea nintzen, eta haietako bat gogoratzen dut bereziki, arrazoi askorengatik; bat gaur hemen kontatuko dudana. Arrasaten oinez hasi nintzen eta, Arlabandik zehar, Urbiaraino joan nintzen bi-hiru egunean, ahal bezala lo eginez eta mendi puntetan egunsentiak ikusiz. Gauetako bat Albiñako urtegi inguruan pasatu nuen, mendi txiki baten magal belartsuan. Leku atsegina, umela eta ezin berdeagoa, abere ugarirekin. Biharamuneko egunsentia mendixka haren tontorretik ikusi nuen; gerora jakingo nuen izena Jarindo zuela.\nOraindik urte gehiago pasatu ziren, hamar bat bai gutxienez, eta, halako batean, historia zalea izanik, aspalditik ikasi nahi nuen gai bati heldu nion: 1936ko gerra. Nire inguruan (etxean, kalean, liburuetan) behin eta berriro entzunak nituen oihartzun horiek benetan ezagutzea erabaki nuen; oro har, eta, bereziki, Eibar ingurukoak. Lehen pausua, jakina, gerra bera ezagutzea izan zen: tropen mugimenduak eta borroka frontearen nondik norakoak, alegia. Eta, hara non, hortxe biak topatu nituen: bai Iñaxio, bai Jarindo. Jakin nuen Iñaxiok Legutioko ofentsiban parte hartu zuela, Errepublikako Armadako gudari bezala. Kolpisten aireko bonbaketariengandik babestu nahian, zuhaitz baten atzean ostendu zela; eta enborrak gorputza babestu bazion ere, leherketa batek hanka eraman ziola. Jarindo mendian gertatu zen hori; Albertia ondoan. Gure amak kontatu zidan, egun horietan, tiro-zaparrada eta obus hotsa Gasteizko kaleetatik entzun zitzaketela; gerra aurretik aitita Demetrio hara bizitzera joana baitzen, familia eta guzti, Orbea fabrika Eibartik Gasteizera aldatu zenean. Une horretan, kolpistendako armak ekoizten ari zen fabrika.\nZirrara handia igarri nuen, mendi-baso baketsu haietan bertan mende erdi lehenago gertatutakoa ezagutzean. Hondartzan modu adeitsuan elkar agurtzen zuten bi eibartar horiek, gerran, alde banatan jardundakoak ziren, gerra materialak eta iskiluak tarteko. Nik ezer ez nekiela. Harrezkero buelta asko eman dizkiot gaiari, Lurrak zauriak berdintzeko duen ahalmen miresgarriari…\nEz dakit hemendik ikasgairik ateratzeko gai naizen halere; agian, ipuin afrikarretan bezala, kontakizunak ez du irakaspenik. Nik neuk bizi gabeko oroitzapen guztien artean, hori bai, bat nagusitzen da: arma hartuta mendira sasoiko joan eta ohatilan itzuli zen borrokalari gaztearena; gaztaroan hanka bakarrarekin bizitzen (lan egiten, ezkontzen, oinordekoak izaten) ikasi zuena; eta zahartzarora bizipozez eta gorroto barik ailegatzeko gai izan zena. Ez dakit besterik esaten. Zaharren artean bizitza eredu on asko aurki ditzakegu; gazteok kontuan hartu behar ditugunak, putzurik sakonenean gaudenean argirantz ateratzeko balio diezaguketen helduleku legez.\nIbon Oregi Isasi kirolariari eskainia.\nEGUNERAKETA 2022-V-21: Iñaxion gerra kontueri buruz beste pizkatxo bat jakitzeko aukeria be izan dot.\nGaur8rako, 2020ko zemendixan 14a\nMutil(atu)en umoria | Aixebe & Abante


Ibarmiak fabrikazio aditiboa eta mekanizazio tradizionala uztartzen dituen soluzioa garatu du - SPRI\nSPRI / Euskadinnova / Enpresa Eraldaketa / Ibarmiak fabrikazio aditiboa eta mekanizazio tradizionala uztartzen dituen soluzioa garatu du\nIbarmiak fabrikazio aditiboa eta mekanizazio tradizionala uztartzen dituen soluzioa garatu du\nGarapena industria eta aeronautika sektoreetara zuzenduta dago\nMakina erremintaren arloko Ibarmia euskal konpainia, ekipamendu berean fabrikazio aditiboko eta mekanizazio tradizionaleko lanak egitea ahalbidetuko duen soluzio teknologikoa garatzen ari da.\nProiektua 2015aren hasieran abiatu zen, Eusko Jaurlaritzak trasferentzia teknologikoko proiektuak bultzatzeko abiarazi duen Basque Industry 4.0: I+G-ko Teknologiaren Transferentzia Fabrikazio Aurreratuari aplikatutako EIKTeetan programaren babespean.\nGarapen honen bidez, mekanizazio tradizionaleko ekipamenduari cladding laser bidezko adizio teknika gaineratuko dion produktu-ildo berri bat sortu da, Tecnalia korporazio teknologikoaren eta UPV/EHUren laguntzaz.\nProiektua industria eta aeronautika sektoreetara zuzenduta dago, eta balio handiko pieza matxuratuen konponketan aplika daiteke, baita moldeen segmentuan ere, moldeak konpontzeko nahiz erabilpen pertsonalizatua ahalbidetuko duten aldaketak egiteko, Ibarmiako Berrikuntza arloko zuzendari Arrate Olaizen esanetan.\nIbarmia ekimena dugu 2015ean Basque Industry 4.0 programaren barruan aukeratu ziren 16 proiektuetako bat. Programak 3,91 milioi euroko guztizko balioa duten laguntzak banatu zituen iaz.